Document ID: 32008D0126

DECIZIA COMISIEI
din 20 decembrie 2006
privind ajutorul acordat „Investbx” C 36/2005 pe care Regatul Unit intenţionează să îl pună în aplicare
[notificată cu numărul C(2006) 5808]
(Numai versiunea în limba engleză este autentică)
(Text cu relevanţă pentru SEE)
(2008/126/CE)
COMISIA COMUNITĂŢILOR EUROPENE,
având în vedere Tratatul de instituire a Comunităţii Europene, în special articolul 88 alineatul (2) primul paragraf,
având în vedere Acordul privind Spaţiul Economic European, în special articolul 62 alineatul (1) litera (a),
după invitarea părţilor interesate să-şi prezinte comentariile în conformitate cu dispoziţiile (1) menţionate anterior şi având în vedere comentariile acestora,
întrucât:
1. PROCEDURA
(1)
Prin scrisoarea din 26 iulie 2005, înregistrată la Comisie la 28 iulie 2005, Regatul Unit a notificat Comisia cu privire la măsura de ajutor menţionată anterior, în conformitate cu articolul 88 alineatul (3) din Tratatul CE.
(2)
Comisia a solicitat informaţii suplimentare la 19 august 2005, în acest scop având loc o şedinţă între reprezentanţii Regatului Unit şi cei ai Comisiei la 8 septembrie 2005. Pe durata acestei şedinţe, reprezentanţii din Regatul Unit au oferit informaţii suplimentare.
(3)
La 26 septembrie 2005, Comisia a primit o plângere din partea societăţii PLUS Markets Group plc (fostă Ofex Holdings plc) (denumită în continuare „Ofex”).
(4)
Prin scrisoarea din 20 octombrie 2005, Comisia a informat Regatul Unit că hotărâse să iniţieze procedura prevăzută la articolul 88 alineatul (2) din Tratatul CE privind măsura.
(5)
Prin scrisoarea din 11 noiembrie 2005, Comisia a trimis decizia de iniţiere a procedurii prevăzute la articolul 88 alineatul (2) din Tratatul CE părţii interesate Ofex.
(6)
Decizia Comisiei de iniţiere a procedurii a fost publicată în Jurnalul Oficial al Uniunii Europene (2). Comisia a invitat părţile interesate să-şi prezinte comentariile.
(7)
Prin scrisoarea din 21 noiembrie 2005, înregistrată la Comisie în aceeaşi zi, Regatul Unit a prezentat un răspuns la decizia Comisiei de iniţiere a procedurii.
(8)
Comisia a primit observaţii din partea a 20 de părţi interesate:
(a)
din partea The Share Centre prin scrisoarea din 10 noiembrie 2005, înregistrată la Comisie la 23 noiembrie 2005;
(b)
din partea Ofex prin scrisorile din 25 noiembrie 2005, înregistrată la Comisiei în aceeaşi zi şi din 15 decembrie 2005, înregistrată la Comisie în ziua următoare;
(c)
din partea Mazars prin scrisoarea din 24 noiembrie 2005, înregistrată la Comisie la 5 decembrie 2005;
(d)
din partea lui Sir Albert Bore prin scrisoarea din 30 noiembrie 2005, înregistrată la Comisie la 6 decembrie 2005;
(e)
din partea Quoted Companies Alliance prin scrisoarea din 16 decembrie 2005, înregistrată la Comisie în aceeaşi zi;
(f)
din partea Hembury Associates Ltd, prin scrisoarea din 16 decembrie 2005, înregistrată la Comisie la 19 decembrie 2005;
(g)
din partea Hamilton Pratt, prin scrisoarea din 13 decembrie 2005, înregistrată la Comisie la 19 decembrie 2005;
(h)
din partea Regione Emilia-Romagna, prin scrisoarea din 15 decembrie 2005, înregistrată la Comisie la 20 decembrie 2005;
(i)
din partea JP Jenkins, prin scrisoarea din 13 decembrie 2005, înregistrată la Comisie la 20 decembrie 2005;
(j)
din partea Aston Science Park, prin scrisoarea din 14 decembrie 2005, înregistrată la Comisie la 22 decembrie 2005;
(k)
din partea Robert Huggins Associates, prin scrisoarea din 13 decembrie 2005, înregistrată la Comisie la 22 decembrie 2005;
(l)
din partea Catapult Venture Managers, prin scrisoarea din 12 decembrie 2005, înregistrată la Comisie la 22 decembrie 2005;
(m)
din partea EEF West Midlands, prin scrisoarea din 14 decembrie 2005, înregistrată la Comisie la 23 decembrie 2005;
(n)
din partea Ofex, prin scrisoarea din 19 decembrie 2005, înregistrată la Comisie la 23 decembrie 2005;
(o)
din partea CEBRE, prin scrisoarea din 16 decembrie 2005, înregistrată la Comisie la 23 decembrie 2005;
(p)
din partea West Midlands Business Council, prin scrisoarea din 22 decembrie 2005, înregistrată la Comisie la 3 ianuarie 2006;
(q)
din partea Birmingham Forward, prin scrisoarea din 19 decembrie 2005, înregistrată la Comisie la 3 ianuarie 2006;
(r)
din partea Confederation of West Midlands Chambers of Commerce, prin scrisoarea din 20 decembrie 2005, înregistrată la Comisie la 3 ianuarie 2006;
(s)
din partea Advantage Growth Fund, prin scrisoarea din 5 ianuarie 2006, înregistrată la Comisie la 10 ianuarie 2006;
(t)
din partea Universităţii din Warwick, prin scrisoarea din 16 decembrie 2005, înregistrată la Comisie la 16 ianuarie 2006;
(9)
Reprezentanţii Ofex şi-au motivat poziţia în cadrul unei şedinţe cu Comisia la 16 decembrie 2005.
(10)
Prin scrisorile din 22 decembrie 2005, 13 ianuarie 2006 şi 19 ianuarie 2006, Comisia a transmis Regatului Unit observaţiile părţilor interesate pentru a-i oferi acestuia ocazia de a reacţiona.
(11)
Autorităţile din Regatul Unit au furnizat explicaţii în cadrul şedinţei dintre autorităţile din Regatul Unit şi Comisie de la 30 ianuarie 2006. Comisia a solicitat informaţii suplimentare.
(12)
Aceste informaţii, precum şi avizul Regatului Unit ca răspuns la comentariile terţilor au fost primite prin scrisorile din 3 februarie 2006, înregistrată la Comisie în aceeaşi zi şi din 7 februarie, înregistrată la Comisie la 10 februarie 2006.
(13)
Comisia a solicitat mai multe informaţii din partea Regatului Unit prin scrisorile din 15 februarie 2006 şi 6 aprilie 2006. Regatul Unit a oferit aceste informaţii prin scrisorile din 2 martie 2006, înregistrată la Comisie în ziua următoare şi din 7 aprilie 2006, înregistrată la Comisie la 12 aprilie 2006.
(14)
Regatul Unit a furnizat informaţii suplimentare prin scrisoarea din 3 mai 2006, înregistrată la Comisie la 11 mai 2006.
(15)
Prin e-mail-ul şi scrisoarea din 25 mai 2006, care conţin aceleaşi informaţii şi înregistrate la Comisie la 29 şi respectiv 30 mai 2006, Ofex a susţinut faptul că Advantage West Midlands (denumită în continuare „AWM”) lua măsuri pregătitoare privind Investbx şi a solicitat Comisiei să amâne adoptarea deciziei până când Ofex ar fi capabilă să furnizeze informaţii suplimentare. Prin e-mail-ul din 31 mai 2006, înregistrat în aceeaşi zi, Ofex a cerut să fie informată înainte ca decizia să fie adoptată şi să primească decizia înainte de publicarea acesteia. Prin e-mail-ul din 9 iunie 2006, înregistrat în aceeaşi zi şi prin scrisoarea din 9 iunie 2006, înregistrată la Comisie la 13 iunie 2006, Ofex a reiterat cererea de amânare a adoptării deciziei.
(16)
Prin două e-mail-uri din 4 iulie 2006, înregistrate la Comisie la 6 iulie 2006, Regatul Unit a prezentat Comisiei informaţiile suplimentare.
(17)
Prin e-mail-ul din 12 mai 2006, înregistrat la Comisie la 13 mai 2006, Ofex a informat Comisia că un site internet al Investbx era accesibil în mod public.
(18)
Prin scrisoarea din 26 iulie 2006, înregistrată la Comisie la 1 august 2006, Angelbourse a susţinut faptul că Investbx este un mijloc de tranzacţionare pentru societăţile mai mici şi constituie concurenţă neloială. Această scrisoare a fost primită după mai mult de şapte luni de la termenul limită pentru comentariile terţilor iar afirmaţiile acesteia nu au fost argumentate, prin urmare Comisia nu a ţinut seama de aceasta.
(19)
Prin e-mail-urile din 3 august 2006, înregistrate la Comisie în aceeaşi zi, Ofex a informat Comisia despre existenţa şi activităţile Angelbourse.
(20)
Prin scrisoarea din 7 august 2006, Comisia a solicitat informaţii suplimentare din partea Regatului Unit.
(21)
Prin e-mail-urile din 23 octombrie 2005, înregistrate la Comisie în aceeaşi zi, Regatul Unit a prezentat un răspuns la cererea Comisiei.
2. DESCRIERE DETALIATĂ A MĂSURII
(22)
Pe baza informaţiilor furnizate de Regatul Unit, Comisia a realizat un rezumat al descrierii măsurilor notificate după cum urmează.
2.1. Obiectivul Investbx
(23)
Principalul obiectiv al măsurii este crearea unui mijloc pentru întreprinderile mici şi mijlocii (3) aflate în etapa de dezvoltare (4) (denumite în continuare „IMM-uri”) din regiunea West Midlands din Regatul Unit în scopul eliminării deficitului patrimonial (5). Va reuni IMM-uri, prestatori de servicii şi investitori pentru a permite societăţilor să strângă fonduri prin crearea unui forum practic în scopul emisiunii şi tranzacţionării de acţiuni noi. De asemenea, Investbx va asigura şi va facilita prestarea de servicii la preţul pieţei pentru ca IMM-urile să-şi îmbunătăţească capacitatea de strângere a fondurilor.
(24)
Măsura are drept scop depăşirea carenţei pieţei privind furnizarea de finanţare prin acţiuni în intervalul 0,5 milioane GBP-2,0 milioane GBP pentru IMM-urile din West Midlands. Autorităţile din Regatul Unit au declarat faptul că plafonul de strângere a fondurilor va fi de 2 milioane GBP pe an pe durata primei etape de cinci ani pentru o mai bună concentrare a măsurii asupra combaterii carenţei pieţei în ceea ce priveşte strângerea de fonduri pentru IMM-uri. Cu toate acestea, autorităţile sunt îngrijorate de faptul că această carenţă a pieţei se modifică în timp pe măsură ce capitalul de investiţii este atras din ce în ce mai mult în proiecte cu o mai mare amploare. Raportul CBI (6) estimează o carenţă a pieţei între 0,25 milioane GBP şi 3 milioane GBP. Un plafon de 2 milioane GBP ar putea, prin urmare, conform autorităţilor din Regatul Unit, să creeze de-a lungul timpului piedici reale în calea succesului proiectului Investbx, exclusiv anumite IMM-uri care pot avea nevoie de un nivel mai ridicat de investiţii. În acest caz, AWM va strânge dovezi şi va transmite Comisiei o modificare, solicitând majorarea plafonului.
(25)
Investbx are drept scop crearea unei legături între investitorii privaţi, inclusiv investitori providenţiali şi societăţi cu capital de risc, cărora le va oferi o posibilitate în plus de ieşire şi pieţe recunoscute ca fiind mai mature. Investbx va pregăti obiectele de investiţie pentru admiterea pe pieţele recunoscute ca fiind mai mature, şi anume Alternative Investment Market (denumită în continuare „AIM”) şi pe Bursa de Valori din Londra (denumită în continuare „LSE”).
2.2. Temeiul legal al măsurii
(26)
Actul din 1998 privind Agenţiile pentru Dezvoltare Regională (regional Development Agencies Act) (7), secţiunea 5 reprezintă temeiul legal al măsurii.
2.3. Bugetul şi durata
(27)
O instituţie guvernamentală, West Midlands Regional Development Agency („AWM”), va acorda Investbx o finanţare de cel mult 3 milioane GBP pe o perioadă de cel mult cinci ani. Suma poate fi mai mică şi/sau perioada poate fi mai scurtă dacă proiectul devine autofinanţabil. Investbx va folosi această subvenţie pentru a-şi acoperi investiţia şi alte costuri de lansare pe piaţă care nu pot fi acoperite de veniturile obţinute din activitatea sa. Investbx va folosi subvenţia conform unui plan financiar care prevede un număr din ce în ce mai mare de IMM-uri ce urmează a fi deservite de Investbx în perioada iniţială de cinci ani (în total 47 până la sfârşitul perioadei de cinci ani) şi anticipează o generare din ce în ce mai mare de venituri şi o utilizare din ce în ce mai redusă a subvenţiei pentru compensarea pierderilor până când, cel târziu în cinci ani, Investbx atinge pragul de rentabilitate.
(28)
Proiectele prevăd ca o parte a subvenţiei să servească drept rezervă. După această perioadă, Investbx va returna AWM fondurile rămase neutilizate, iar AWM fie va vinde acţiunile Investbx la bursă în cadrul unei licitaţii publice deschise şi nediscriminatorii, fie o va închide.
2.4. Beneficiarul măsurii
(29)
Investbx este beneficiarul direct al măsurii. Investbx va primi cel mult 3 milioane GBP cu titlu de subvenţie din partea AWM. Orice excedente ale Investbx vor fi reinvestite în Investbx în avantajul economiei regionale, ceea ce corespunde misiunii AWM. AWM va păstra o influenţă puternică asupra Investbx.
(30)
Investbx va fi o societate pe acţiuni. Statutul societăţii va permite Investbx să încheie contracte în numele său. Fiind o persoană juridică separată de AWM, aceasta va facilita un posibil transfer al societăţii în viitor. Dacă Investbx are succes, aceasta va fi vândută şi va deveni o societate privată. În acel moment orice fonduri rămase din subvenţia iniţială se vor întoarce la AWM.
(31)
Investbx va dispune de o echipă executivă formată din 6-8 persoane responsabile pentru îndeplinirea planului de afaceri. Un consiliu neexecutiv va include specialişti West Midlands, numiţi în special pentru cunoştinţele şi experienţa lor de muncă cu IMM-uri şi investitori ţintă.
2.5. Piaţa actuală din Regatul Unit
(32)
Conform Regatului Unit, piaţa tradiţională de cumpărare şi vânzare de acţiuni din Regatul Unit este dominată de LSE care este în primul rând angajată în găzduirea de tranzacţii de acţiuni de mare amploare pe o piaţă globală. IMM-urile sunt tot mai mult excluse pe măsură ce sunt preferate acţiunile de primă mărime ale societăţilor mai mari.
(33)
Conform Regatului Unit, LSE a încercat să ţină seama de această situaţie prin introducerea propriei sale AIM în anul 1995. Aceasta operează ca o piaţă secundară având drept segment ţintă societăţile noi şi mai mici. Calitatea de membru nu necesită o experienţă minimă de tranzacţionare, un nivel minim de active sau profituri, o capitalizare minimă şi o fluctuaţie liberă minimă a acţiunilor.
(34)
Conform Regatului Unit, în afară de LSE şi AIM mai există serviciul de tranzacţionare Ofex, reglementat de Financial Service Authority din Regatul Unit (denumită în continuare „FSA”). Acesta oferă o alternativă mai rentabilă şi mai puţin reglementată la AIM.
(35)
În Regatul Unit, există mai mulţi prestatori de servicii care tranzacţionează acţiuni necotate la bursă sau care strâng capitalul propriu, precum The Share Centre (Fast Track Service), Univits, JP Jenkins sau Investor Champions.
(36)
În pofida progreselor menţionate anterior, Regatul Unit susţine faptul că încă mai există o carenţă a pieţei pe termen lung în ceea ce priveşte plasamentele în acţiuni în IMM-urile situate în regiuni în afara celei de sud-est, precum West Midlands. În West Midlands se găseşte unul dintre cel mai mici niveluri ale societăţilor cotate la bursă şi de capitalizare bursieră totală. AWM a întrebat Ofex dacă ar putea aborda carenţa pieţei din regiunea West Midlands, în care caz AWM ar abandona proiectul său Investbx. Cu toate acestea, Ofex nu a reacţionat.
2.6. Activităţi şi evaluarea Investbx
(37)
Conform autorităţilor din Regatul Unit, Investbx reprezintă o măsură complet nouă pentru care nu există precedent. În timp ce fondurile tradiţionale cu capital de risc au drept scop creşterea aprovizionării în capitaluri proprii, Investbx urmăreşte, în schimb, îmbunătăţirea eficienţei de circulaţie a informaţiilor despre obiectele de investiţie. Investbx va începe să creeze o piaţă de acţiuni locală eficientă, punând în legătură societăţile şi investitorii, oferindu-le o soluţie viabilă, simplă, rentabilă pentru strângerea de capital propriu, tranzacţionând acţiunile şi prezentând activităţile acestora. Acest serviciu de tranzacţionare va fi diferit faţă de pieţele bursiere tradiţionale (şi anume LSE cu propria sa AIM), la fel şi faţă de Ofex, deoarece va opera pe o piaţă electronică vizibilă, dedicată licitaţiilor on-line, punând în legătură cumpărătorii şi vânzătorii la un preţ unic cu investiţia prin intermediu unei platforme on-line de executare. Spre deosebire de pieţele dominante, astfel de licitaţii on-line vor fi realizate numai de câteva ori pe lună. În acelaşi timp, Investbx va încuraja o viziune pe termen mai lung asupra investiţiei, evidenţiind mai curând principalul obiectiv al strângerii de fonduri pentru IMM-urile din comunitate decât capacitatea de a tranzacţiona în mod frecvent acţiuni conform pieţelor existente cu sediul în Londra. În consecinţă, Investbx va avea trei roluri distincte: strângerea de fonduri sau finanţarea primară, concentrarea serviciilor de asistenţă pentru IMM-uri şi asigurarea unei licitaţii secundare pe baza platformei de tranzacţionare a acţiunilor după admiterea la bursă.
(38)
Societăţile care doresc să elimine deficitul patrimonial vor fi ajutate de consultanţi financiari şi juridici locali şi de echipa Investbx cu sediul în West Midlands.
(39)
Platforma de tranzacţionare va fi la portalul on-line Investbx (www.investbx.com), care va conţine, de asemenea, o gamă de servicii integrate, deschis on-line 24 de ore din 24, 7 zile pe săptămână, fiind special conceput pentru a satisface necesităţile IMM-urilor, cotate sau nu la bursă.
(40)
Investbx nu va oferi finanţare IMM-urilor. Şi nici nu va oferi în mod direct fonduri sau garanţii investitorilor sau obiectelor de investiţie. Întreaga finanţare prin acţiuni va fi furnizată de către investitori de pe piaţă obiectelor de investiţie private ţintă. Investbx are doar funcţia de a facilita tranzacţiile în rândul actorilor privaţi de pe piaţă.
2.6.1. Strângerea de fonduri
(41)
Investbx va ajuta la strângerea de fonduri pentru IMM-uri. Aceasta va oferi spre vânzare IMM-uri din regiune consultanţilor în căutare de IMM-uri în care să investească. Strângerea de fonduri, denumită şi finanţare primară, va consta în vânzarea de acţiuni nou emise de IMM-urile ţintă, cu sprijinul Investbx, direct investitorilor interesaţi. Autorităţile din Regatul Unit au declarat faptul că plafonul de strângere a fondurilor va fi de 2 milioane GBP pe an şi pentru fiecare IMM, pe durata etapei iniţiale de cinci ani.
(42)
Conform consultanţilor profesionişti care ajută IMM-urile la strângerea de fonduri şi care au fost consultaţi pe durata întregului proces de concepere a proiectului Investbx, în West Midlands există un potenţial de finanţare a peste 10 IMM-uri pe an pe baza prevăzută pentru Investbx. Conform planului său financiar, pe durata primilor cinci ani de existenţă, trebuie să strângă cel puţin 70 milioane GBP pentru cel puţin 47 de societăţi.
(43)
IMM-urilor li se va percepe un comision de 6 % din fondurile strânse. Acest onorariu a fost stabilit conform modelului financiar, astfel încât Investbx să poată să atingă pragul de rentabilitate în termen de cinci ani de la acordul de subvenţionare. Mai mult, onorariile au fost evaluate prin etalonare în raport cu studiile de caz existente pentru strângerea de fonduri. Acest lucru a demonstrat faptul că 6 % reprezintă mai mult decât procentul cerut de alţi operatori. Totuşi, autorităţile din Regatul Unit au observat, de asemenea, faptul că un astfel de exerciţiu de etalonare are o valoare limitată dat fiind faptul că nu există factori de comparaţie adecvaţi pentru Investbx ca urmare a caracterului său unic. Investbx va fi diferit faţă de orice prestator de servicii de strângere de fonduri existent în regiunea West Midlands. Prin urmare, se consideră că Investbx va putea percepe un comision de 6 %, adică cel puţin tariful perceput de consultanţii corporativi existenţi.
2.6.2. Concentrarea serviciilor de asistenţă pentru IMM-uri
(44)
Conform autorităţilor din Regatul Unit, Investbx va reuni diverşi prestatori de servicii care vor ajuta IMM-urile în procesul de strângere de fonduri, precum şi pe durata perioadei de tranzacţionare a acţiunilor lor. Investbx va asigura un coordonator de tranzacţii pentru fiecare IMM care se decide să strângă fonduri prin Investbx. Un serviciu sigur de distribuire a documentelor pe website-ul Investbx va include toate modelele de documente de care un IMM va avea nevoie pe durata procesului de strângere de capital şi de integrare în platforma de tranzacţionare. Aceste modele au fost elaborate împreună cu specialişti locali şi sunt simplificate pentru a fi corespunzătoare şi rentabile IMM-urilor.
(45)
Orice IMM care încearcă să strângă fonduri la Investbx va fi evaluat de aceasta din urmă. Acest lucru va presupune evaluări privind potenţialul de atragere a investitorilor pentru finanţare primară şi posibilitatea ca verificarea prealabilă să scoată la lumină fapte care s-ar dovedi contrare admiterii. După o evaluare favorabilă, echipa Investbx va contacta investitorii şi partenerii sindicali (8), care pot avea proprii lor investitori care doresc să participe la noua emisiune.
(46)
Pe durata procesului strângerii de fonduri, Investbx va presta servicii de cercetare şi marketing la preţul pieţei pe care le va externaliza. Investbx va păstra o listă a consultanţilor financiari independenţi, a consultanţilor juridici, a auditorilor bursieri interni, a consultanţilor financiari de relaţii publice şi a prestatorilor independenţi de servicii de cercetare care au experienţa corespunzătoare şi aprobările regulamentare şi din care IMM-urile pot alege orice servicii de care au nevoie pentru a strânge fonduri.
(47)
Toate IMM-urile care devin membre Investbx vor publica o cercetare independentă. Investbx va pune la dispoziţie pe website-ul său tuturor potenţialilor investitori sau consultanţilor financiari o prezentare a fiecărei IMM care să conţină informaţii succinte din documentul de admitere completă, documentul de admitere şi cercetarea independentă. Cercetarea realizată independent va include informaţii detaliate şi ample atât cantitative, cât şi calitative despre societate. Acest tip de cercetare este rareori disponibil altor persoane în afara gestionarilor de fonduri instituţionali. Aceste date sunt de obicei pregătite numai pentru pachete mai mari de acţiuni şi sunt disponibile numai investitorilor instituţionali. Cercetarea va oferi, de asemenea, un comentariu detaliat privind fiecare domeniu de activitate.
(48)
IMM-urile vor plăti onorarii consultanţilor pentru asistenţa acordată la intrarea pe Investbx. Onorariile individuale vor fi percepute la preţul pieţei de către operatorii privaţi de pe piaţă care nu primesc nici un avantaj financiar de la Investbx.
2.6.3. Tranzacţionarea secundară
(49)
Investbx va furniza, de asemenea, o platformă on-line de tranzacţionare pe piaţa secundară a licitaţiilor guvernată de ordine. Scopul acestei platforme este de a oferi o oarecare lichiditate acţiunilor societăţilor după strângerea de capital pe piaţa primară şi admiterea la tranzacţionare pe Investbx.
(50)
O piaţă guvernată de ordine se bazează pe deţinătorii de acţiuni într-o IMM, care indică faptul că ar dori să vândă o parte din participaţia lor şi dezvăluie preţul pe care sunt disponibili să îl accepte în schimbul acestora. Cumpărătorii interesaţi de acţiunile IMM-ului îşi vor înregistra, de asemenea, interesul împreună cu preţul pe care sunt disponibili să îl plătească în schimbul acţiunilor.
(51)
Atât cumpărătorii, cât şi vânzătorii pot vizualiza toate ofertele pentru acţiunile unei IMM pe website-ul Investbx, 24 de ore din 24, 7 zile pe săptămână şi îşi pot schimba ordinele cu cel mult o oră înainte ca licitaţia să aibă loc. Licitaţiile au loc la anumite intervale stabilite de societate în funcţie de interesul arătat cu privire la tranzacţionarea acţiunilor sale, posibil săptămânal sau lunar. Acest lucru, conform autorităţilor din Regatul Unit, încurajează o viziune pe termen mai lung asupra investiţiei în IMM-uri, deoarece nu este posibil să se cumpere şi să se vândă imediat acţiuni.
(52)
În sistemul pe bază de licitaţii, acţiunile sunt vândute direct între investitorii individuali, cumpărătorii şi vânzătorii fiind puşi în legătură la un preţ unic. Astfel, se va elimina marja formatorului de piaţă, care reprezintă diferenţa dintre preţul de cumpărare şi cel de vânzare în sistemul obişnuit guvernat de cotaţia formatorului de piaţă (LSE, AIM şi Ofex sunt pieţe recunoscute pe bază de formatori de piaţă conform celor menţionate anterior, denumite în continuare „pieţe recunoscute”). Această diferenţă este în mod specific mai mare în cazul acţiunilor care sunt tranzacţionate mai rar şi într-un volum mai mic. Conform autorităţilor din Regatul Unit, la Ofex cea mai mare diferenţă s-a ridicat la 75 %, iar spread-ul mediu vertical al acţiunilor din şase societăţi cu sediul în West Midlands tranzacţionate la Ofex cu 12 luni înainte de luna septembrie a anului 2006 a fost de 16 %.
(53)
Investbx va externaliza funcţiile costisitoare şi complexe pe care le presupune reglementarea şi tranzacţionarea către o firmă autorizată de FSA. O astfel de firmă este şi The Share Centre care a fost numită în calitate de ofertant preferenţial pentru acest rol în urma unui proces de selecţie nediscriminator publicat în Jurnalul Oficial al Uniunii Europene. Rolul The Share Centre va presupune: autorizarea de către FSA şi conformitate asociată; oferirea produsului bursier on-line; servicii ale agenţilor de primire (încasarea de sume de la investitorii care subscriu la o nouă emisiune de acţiuni), administrarea sistemului de participare a angajaţilor la beneficii, asigurarea unui serviciu de tranzacţionare şi realizarea de licitaţii periodice.
(54)
Autorităţile din Regatul Unit au confirmat faptul că onorariile percepute de Investbx de la obiectele de investiţie, IMM-uri, precum şi de la investitori pentru serviciile conectate la tranzacţionarea secundară vor fi egale cu preţurile curente percepute de The Share Centre de la societăţile individuale. Investbx va beneficia de o reducere din partea The Share Centre.
2.7. Beneficiari indirecţi
(55)
Toate tranzacţiile primare şi secundare la Investbx vor avea loc între actorii privaţi de pe piaţă, investitori şi obiecte de investiţie, care pot să beneficieze doar indirect de pe urma acestei măsuri.
2.7.1. Investitori
(56)
Ţinând seama de tendinţa investitorilor instituţionali de a investi în tranzacţii mai mari, autorităţile din Regatul Unit consideră că aceşti investitori nu vor fi interesaţi să utilizeze Investbx. Prin urmare, Investbx se aşteaptă să strângă în principal fonduri de la investitorii individuali privaţi, inclusiv persoane fizice cu venituri mari. Investbx va viza în principal, însă nu în mod exclusiv, investitori din regiunea West Midlands, deoarece autorităţile din Regatul Unit consideră că există o probabilitate mai mare ca aceştia să investească în IMM-urile ţintă cu sediul în West Midlands.
(57)
Investitorii pot fi abordaţi direct de către Investbx sau prin intermediari ori parteneri sindicali. În orice caz, nici un investitor, indiferent de locul în care se află sau indiferent dacă este investitor instituţional sau individual privat, nu va fi exclus sau dezavantajat prin utilizarea Investbx.
(58)
Investitorii individuali privaţi vor putea să participe la finanţarea primară pe durata procesului de strângere de fonduri şi vor avea acces la prezentarea şi cercetarea independentă privind obiectele de investiţie. Conform autorităţilor din Regatul Unit, de obicei, aceste oportunităţi sunt obţinute numai de investitori instituţionali. Toţi investitorii vor putea să ceară acţiuni noi direct on-line sau prin intermediari financiari.
2.7.2. Obiecte de investiţie, IMM-uri
(59)
Numai IMM-urile din West Midlands cu planuri de afaceri viabile şi cel puţin doi ani experienţă de tranzacţionare care caută „capital de dezvoltare” (9) sunt eligibile să utilizeze Investbx. Investbx poate să ţină în mod excepţional seama de IMM-urile care nu au o experienţă de tranzacţionare de doi ani dacă IMM-ul a primit o investiţie de la o societate cu capital de risc în momentul dezvoltării produselor şi serviciilor sale. Autorităţile din Regatul Unit au confirmat faptul că IMM-urile nu vor strânge mai mult de 2 milioane GBP pe an şi nu vor trece de etapa capitalului de dezvoltare, în conformitate cu punctul 2.2 litera (h) din Instrucţiunile Comunităţii privind ajutorul de stat pentru promovarea investiţiilor cu capital de risc în întreprinderi mici şi mijlocii (denumite în continuare „Instrucţiuni privind capitalul de risc”) (10).
(60)
Pentru a proteja investitorii, societăţile care intră pe Investbx trebuie să satisfacă o serie de cerinţe de reglementare şi de confidenţialitate în conformitate cu regulamentul FSA.
2.8. Procedura de selectare a prestatorului de servicii al măsurii
(61)
Principalul prestator de servicii al Investbx, The Share Centre, a fost selectat în cadrul unui proces concurenţial şi nediscriminatoriu publicat în Jurnalul Oficial al Uniunii Europene (11). Trei întreprinderi au prezentat oferte oficiale: Ofex, Univits şi The Share Centre. O comisie alcătuită din trei consultanţi experţi independenţi şi trei evaluatori AWM interni au revizuit selecţia pe baza a 18 criterii de evaluare a selecţiei. Pe baza acestor criterii, propunerea Univits a avut cel mai mic punctaj. The Share Centre, cu cea mai bună ofertă şi Ofex, cu cea de-a doua ofertă au fost invitate la un interviu. La evaluare, The Share Centre a avut un punctaj cu mult mai bun decât Ofex şi conform autorităţilor din Regatul Unit, prin urmare, a fost selectată ca ofertant preferenţial.
(62)
Datorită complexităţii tehnice a proiectului şi importanţei pe care o are rolul operatorului pe piaţă la succesul afacerii, s-a comandat o evaluare independentă suplimentară a ambilor finalişti care a avut, de asemenea, drept rezultat declararea The Share Centre ca ofertant preferenţial.
(63)
Conform autorităţilor din Regatul Unit, toate părţile au fost sfătuite cu privire la decizia din februarie 2004. Ofex a solicitat informaţii cu privire la motivele pentru care nu a fost selecţionată, acestea fiindu-i furnizate în mod corespunzător. Această procedură nu a fost urmată de nici o plângere oficială sau proces judiciar.
2.9. Comparaţia Investbx vs. Ofex
(64)
Pe baza informaţilor obţinute de la autorităţile din Regatul Unit, care nu au fost contrazise de prezentările părţilor interesate, între Investbx şi Ofex se poate face următoarea diferenţă:
INVESTBX
OFEX
Zona geografică de operare
IMM-uri numai din West Midlands
Naţionale şi internaţionale
Echipă dedicată din 6-8 persoane, cu sediul în West Midlands
1 director de dezvoltare, cu sediul în Londra, care acoperă toate cele 9 regiuni din Regatul Unit.
Piaţa ţintă
IMM-uri numai în etapa de dezvoltare
Orice societate
Până la 2 milioane GBP pe an
Fără limită
Servicii prestate
Obiectivul principal este strângerea de capital primar pentru IMM-uri
Piaţa de tranzacţionare primară şi secundară. Brokerii strâng fonduri
Asigurarea de cercetare independentă este o cerinţă preliminară pentru a deveni membru
Nu există o astfel de cerinţă
Platformă de tranzacţionare guvernată de ordine, licitaţii periodice care pun în legătură cumpărătorii şi vânzătorii la un preţ unic
Piaţă guvernată de cotaţii; tranzacţionare în timp real cu un preţ la cumpărare şi alt preţ la vânzare, ceea ce generează spread-ul vertical al acţiunilor
Cadrul de reglementare
Investbx va fi un reprezentant numit al The Share Centre care foloseşte un sistem alternativ de tranzacţionare
În prezent, Ofex este un sistem alternativ de tranzacţionare autorizat direct de FSA
3. MOTIVELE DE INIŢIERE A PROCEDURII
(65)
În decizia sa de iniţiere a procedurii Comisia identifică ajutorul acordat Investbx. În plus, aceasta anunţă alte analize detaliate privind posibilul ajutor acordat investitorilor şi IMM-urilor.
(66)
În respectiva decizie, Comisia declară faptul că, deşi măsura are drept scop eliminarea deficitului patrimonial pentru IMM-uri, aceasta nu intră în sfera comunicării privind capitalul de risc (12). Din moment ce Investbx nu furnizează nici un capital de risc IMM-urilor, nu poate fi privit ca fond cu capital de risc. Această măsură are drept scop stabilirea infrastructurii pentru un serviciu de tranzacţionare destinat investitorilor şi IMM-urilor. Subvenţia acordată Investbx nu se clasifică ca ajutor conform instrucţiunilor de ajutor regional. De asemenea, nici un alt regulament, cadru sau instrucţiune privind ajutorul de stat nu este aplicabil. Prin urmare, în decizia de iniţiere a procedurii, Comisia declară faptul că evaluarea ajutorului acordat Investbx ar putea fi direct întemeiată pe articolul 87 alineatul (3) litera (c) din Tratatul CE. În consecinţă, trebuie să existe o carenţă a pieţei bine definită, instrumentul de ajutor trebuie să vizeze respectiva carenţă a pieţei, iar denaturarea concurenţei şi efectul asupra tranzacţiei trebuie să fie, prin analiză comparativă, echilibrate de interesul comun.
(67)
În decizia de iniţiere a procedurii, Comisia îşi exprimă îndoielile cu privire la compatibilitatea măsurii, în mod specific cu privire la situaţia în care carenţa pieţei în intervalul 0,5 milioane GBP-2 milioane GBP, care a fost identificată în Decizia Comisiei privind fondurile de capital al întreprinderii (13), este încă valabilă în Regatul Unit, în special în regiunea West Midlands.
(68)
În sfârşit, Comisia doreşte să investigheze în continuare diferenţele dintre Investbx şi pieţele tradiţionale, în special Ofex. Anunţă o examinare a oricărei concurenţe cu LSE, AIM şi Ofex, precum şi cu prestatorii de servicii de finanţare prin împrumut. Scopul este verificarea faptului dacă denaturarea concurenţei şi efectul asupra tranzacţiei sunt limitate pentru a se asigura că măsura de ajutor nu este, prin analiză comparativă, contrară interesului comun.
(69)
Numai după analizarea comentariilor terţilor, Comisia a putut decide dacă măsura propusă de Regatul Unit vizează, de asemenea, o carenţă a pieţei bine definită şi dacă afectează concurenţa şi condiţiile de tranzacţionare într-o măsură contrară interesului comun.
4. COMENTARIILE PĂRŢILOR INTERESATE
(70)
Comisia a primit comentarii din partea a 20 de părţi interesate, în conformitate cu articolul 20 alineatul (2) din Regulamentul Consiliului (CE) nr. 659/1999 (14). 17 dintre aceste 20 de părţi interesate sprijineau măsura Investbx. S-a primit sprijin din partea societăţilor, comunităţii de specialişti şi a societăţilor cu capital de risc din West Midlands, a organizaţiilor de afaceri din West Midlands, a universităţilor şi experţilor universitari din West Midlands, a brokerilor din West Midlands, precum şi din partea unei regiuni europene. Pe lângă Ofex, JP Jenkins Stockbrokers şi Quoted Companies Alliance au furnizat, de asemenea, comentarii critice privind măsura Investbx.
4.1. Comentarii pro
(71)
Majoritatea celor 17 comentarii pozitive au confirmat existenţa unei carenţe a pieţei în ceea ce priveşte furnizarea de capital propriu în intervalul 0,5 milioane GBP-2 milioane GBP, o parte susţinând faptul că această carenţă a pieţei trebuie să fie de până la 3 milioane GBP. Se susţine faptul că această carenţă a pieţei există atât la nivelul cererii, cât şi la nivelul ofertei şi că nu poate fi rezolvată de investitori providenţiali care oferă sume mai mici sau de fonduri private cu capital de risc care se concentrează pe afaceri mai mari ori de pieţe recunoscute, precum AIM sau Ofex, care susţin că sunt concentrate în regiunile Londrei şi de sud-est, nefiind interesate de dezvoltarea unei pieţe locale în West Midlands. IMM-urile care utilizează platformele existente prezintă un interes scăzut pentru investitori din cauza volumului relativ mic de tranzacţii şi, prin urmare, a unei sfere de acoperire redusă a cercetărilor privind IMM-urile. Conform mai multor părţi, Investbx este utilă şi necesară pentru a elimina carenţa pieţei, fiind un punct de legătură pentru pieţele recunoscute ca fiind mai mature. Prin oferirea unei posibilităţi de ieşire, va stimula astfel interesul investitorilor providenţiali.
(72)
Mai multe părţi reafirmă necesitatea unei pieţe locale care să se concentreze asupra carenţei pieţei lăsată de operatorii mai mari şi care să profite de cunoştinţele, expertiza şi reţelele de personal locale. Unele părţi menţionează faptul că ajutorul de stat este necesar deoarece sectorul privat nu mai furnizează capital propriu la nivel local. Un studiu de caz transmis de Universitatea din Warwick evidenţiază un IMM care a trebuit să apeleze la piaţa australiană pentru a strânge capital propriu pentru dezvoltare, având în vedere deficitul de finanţare din West Midlands şi costul ridicat de lansare pe pieţele existente. Se argumentează faptul că din moment ce nu este viabil din punct de vedere economic ca investitorii să viziteze în mod regulat alte regiuni pentru găsirea şi monitorizarea tranzacţiilor, Investbx va îmbunătăţi situaţia strângând capital în principal de la investitorii locali, în special de la persoanele fizice cu venituri mari. Investbx este lăudat ca fiind un proiect inovator, rentabil, care are potenţialul de a sprijini competitivitatea IMM-urilor şi de îmbunătăţi situaţia în West Midlands după o serie de şocuri economice, unul dintre acestea fiind colapsul MG Rover.
(73)
Părţi din alte state membre îşi exprimă sprijinul pentru Investbx şi consideră că aceasta va servi ca proiect pilot ce poate constitui o sursă de învăţăminte şi practici demne de urmat pentru alte regiuni ale Comunităţilor Europene.
4.2. Comentarii contra
(74)
Quoted Companies Alliance (denumită în continuare „QCA”) susţine faptul că o bursă de valori locală va diminua lichiditatea de pe celelalte pieţe şi că „pur şi simplu nu ne putem da seama cum o bursă de valori locală mică le-ar putea satisface [regulamente complicate] fără subvenţii enorme din partea contribuabililor”.
(75)
JP Jenkins, broker independent de executare, specializat în conectarea tranzacţiilor de acţiuni, susţine faptul că Investbx va fi principala sa concurenţă şi că ajutorul de stat va denatura concurenţa şi va aduce atingere poziţiei JP Jenkins.
(76)
Jamie Whitehorn, consultant general Ofex, consideră identificarea de către Regatul Unit a motivelor pentru/şi existenţa unei presupuse carenţe a pieţei în intervalul 0,5 milioane GBP-2 milioane GBP atât incorectă, cât şi nedovedită. În ceea ce priveşte informaţiile imprecise atât la nivelul cererii, cât şi la nivelul ofertei, acesta consideră că nu există nici o dovadă privind, în primul rând, lipsa de informaţii a IMM-urilor privind modul de acces la finanţarea capitalului propriu, în al doilea rând, faptul că societăţile din West Midlands cu planuri de afaceri viabile nu au reuşit să strângă capital propriu la Ofex sau AIM, şi în al treilea rând, că investitorii duc lipsă de „informaţii corespunzătoare şi sigure despre potenţiale obiecte de investiţie”.
(77)
Conform Ofex şi QCA, în prezent, Ofex, AIM, JP Jenkins Limited, reţelele de brokeri şi listele cu adresele investitorilor oferă servicii IMM-urilor care încearcă să strângă capital propriu. Mai mult, capitalul propriu ar putea fi strâns folosind registrul de „investitori calificaţi” păstrat de Financial Services Authority.
(78)
Ofex îşi exprimă îngrijorarea că unele dintre informaţiile pe care se bazează evaluarea preliminară a Comisiei sunt incomplete, depăşite şi/sau necorespunzătoare modului în care funcţionează în practică pieţele de acţiuni din Regatul Unit.
(79)
Ofex consideră că studiile prezentate de Regatul Unit în contextul fondurilor de capital al întreprinderii la care Comisia face trimitere sunt depăşite în ceea ce priveşte serviciile prestate de Ofex. În ultimii doi ani, piaţa Ofex a fost radical îmbunătăţită. Acest lucru s-a reflectat în numărul mare de IMM-uri admise la Ofex în anul 2005 comparativ cu anul 2004, însă toate fondurile strânse nedepăşind limita de 2 milioane GBP.
(80)
Şi chiar presupunând că ar exista o carenţă a pieţei, Ofex susţine că Investbx nu ar rezolva problemele fundamentale. Investbx nu se află în situaţia de a remedia deficitul informaţional, deoarece din cauza constrângerilor de reglementare nu ar putea furniza mai multe informaţii decât cele disponibile în mod curent la Ofex sau AIM. Costurile de tranzacţie, adică onorariile şi costurile de verificare prealabilă, sunt egale pe toate pieţele, iar onorariile Ofex şi AIM reprezintă numai o mică parte din costurile totale ale strângerii de capital propriu.
(81)
Mai mult, Ofex consideră că măsura nu este un instrument corespunzător deoarece, dacă este închisă în termen de cinci ani, platforma de tranzacţionare ar dispărea, iar legătura dintre IMM şi acţionarii săi ar fi întreruptă. În consecinţă, investitorii ar putea fi blocaţi, ceea ce ar duce la nesiguranţă spre sfârşitul perioadei de cinci ani.
(82)
În plus, Ofex susţine faptul că un sistem pe bază de licitaţii are anumite limite, ceea ce îl face mai puţin adecvat pentru tranzacţionare în comparaţie cu sistemele pe bază de formatori de piaţă. În primul rând, pentru realizarea vânzării la un moment dat, ar fi necesară o dublă coincidenţă între vânzător şi cumpărător. În al doilea rând, un astfel de sistem nu va genera o capacitate de absorbţie suficientă a ordinelor care ar putea informa în mod sigur investitorii despre preţul acţiunilor. Totuşi, în sistemul pe bază de formatori de piaţă se pot realiza tranzacţii în orice moment.
(83)
Ofex susţine faptul că funcţia de indexare este complet acoperită de Ofex şi LSE. În conformitate cu Ofex, obiectivul anunţat de eliminare a carenţei percepute a pieţei cu privire la IMM-uri, fie nu ar fi atins, fie/şi există deja mai multe alternative competitive pe piaţă care oferă mijloace comparabile pentru strângerea de capital propriu.
(84)
Mai mult, Ofex argumentează că ajutorul de stat propus vizează mai curând costurile de exploatare ale Investbx decât costurile de întreprindere ale IMM-urilor. De asemenea, ajutorul propus nu este nici în avantajul potenţialilor investitori în IMM-uri, nici în cel al IMM-urilor care încearcă să strângă capital, ci în beneficiul instrumentului, Investbx, prin intermediul căruia funcţionează măsura. Ofex consideră important faptul că instrumentul propus nu operează, după cum se pretinde, printr-un mecanism recunoscut de Comunicarea privind capitalul de risc.
(85)
Ofex afirmă faptul că ajutorul propus nu va avea efectul încurajator estimat. Dacă societăţile doresc să caute capital şi consideră că acesta ar putea fi cel mai bine obţinut printr-un serviciu de tranzacţionare a acţiunilor lor, există deja pieţe disponibile în acest scop. Societăţile din Midlands au profitat deja de aceste servicii.
(86)
Mai mult, făcând trimitere la Raportul HM Treasury „Eliminarea deficitului de finanţare” (decembrie 2003), Ofex susţine faptul că investitorii nu sunt influenţaţi de amplasarea geografică, ci de însăşi propunerea de afacere.
(87)
Ofex susţine faptul că investitorii privaţi au acces la platforma sa şi subscriu la noi emisiuni de acţiuni ale IMM-urilor. Dat fiind faptul că propunerea societăţilor care strâng capital depăşeşte 2 milioane GBP la Ofex, mai curând Investbx va intra în competiţie directă cu aceasta decât o va completa. Ofex este în continuare preocupată de faptul că Investbx ar risca „înlăturarea” altor prestatori ca urmare a ajutorului de stat acordat Investbx, şi anume descurajarea altor potenţiali investitori de a mai furniza capital pe alte pieţe existente sau potenţiale de tranzacţionare a acţiunilor. Aceştia argumentează că acest lucru se întâmplă deoarece prin acordarea ajutorului de stat Investbx, aceasta nu ar mai trebui să obţină profit, astfel fiindu-i permis să adopte un model de venituri conceput doar pentru a acoperi orice costuri suplimentare neacoperite de ajutorul de stat. În schimb, concurenţii acesteia (precum Ofex) sunt finanţaţi de investitorii din sectorul privat care se aşteaptă la o rentabilitate financiară, iar aceşti concurenţi ar trebui, prin urmare, să obţină o marjă suficientă pentru a genera profituri. În acest context, se susţine faptul că Investbx poate împiedica efectiv inovaţia pe pieţele financiare. Se sugerează faptul că o platformă susţinută cu ajutor de la stat care nu este guvernată de profit nu va avea aceleaşi imperative comerciale pentru îmbunătăţirea serviciilor sale sau introducerea de noi servicii în beneficiul clienţilor.
(88)
Pe scurt, Ofex susţine faptul că măsura de ajutor propusă nu poate fi considerată ca fiind de interes comun.
5. COMENTARIILE REGATULUI UNIT
5.1. Comentarii privind decizia de iniţiere a procedurii
(89)
În comentariile lor privind decizia de iniţiere a procedurii, autorităţile din Regatul Unit au argumentat faptul că întreaga idee de Investbx se bazează pe existenţa unei carenţe a pieţei bine recunoscute în ceea ce priveşte furnizarea de finanţare prin acţiuni ce se încadrează în intervalul 0,5 milioane GBP-2 milioane GBP în regiunea West Midlands. În pofida înfiinţării mai multor fonduri cu capital de risc susţinute în mod public, rămâne, după cum se pretinde, o lipsă de finanţare în cazul IMM-urilor. Autorităţile din Regatul Unit iau act de faptul că toate dovezile disponibile duc la concluzia că problema carenţei pieţei nu va fi abordată de sectorul privat, astfel singura cale de a o rezolva fiind stimularea pieţei prin intervenţie publică.
(90)
Pentru a aborda problema carenţei pieţei, Investbx este conceput ca un catalizator regional de punere în legătură a IMM-urilor şi investitorilor prin intermediul unei pieţe on-line de tranzacţionare a acţiunilor, la care se adaugă un pachet de servicii complementare care se concentrează asupra strângerii de fonduri pentru IMM-uri. Conform cunoştinţelor autorităţilor din Regatul Unit, în prezent, nu există nimic asemănător Investbx, nicăieri în Comunitate. Este un proiect pilot inovator şi unic şi oferă potenţiale avantaje tuturor regiunilor din întreaga Comunitate, permiţându-le să observe progresele sale în ceea ce priveşte remedierea carenţei pieţei şi să verifice dacă bursele de valori regionale on-line de acest tip sunt viabile şi utile pentru economiile regionale.
(91)
Autorităţile din Regatul Unit afirmă faptul că AWM a selectat în mod public The Share Centre, folosind procedura de selectare prin intermediul Jurnalului Oficial al Uniunii Europene, pentru operarea pe piaţă a Investbx. În continuare se afirmă faptul că Ofex a sprijinit proiectul atât înainte, cât şi imediat după ce a pierdut contractul pentru conducerea Investbx. În continuare s-a afirmat faptul că procedura de selectare a fost realizată în mod obiectiv şi în nici o etapa nu are obiectivitatea procedurii puse la îndoială.
(92)
Autorităţile din Regatul Unit consideră că Investbx va atrage un nou tip de investitor şi ca atare Investbx nu va intra în competiţie cu Ofex pentru fonduri. Investbx va funcţiona mai curând ca un mijloc de atingere a unui scop pentru pieţele mai mature decât ca un concurent.
(93)
Autorităţile din Regatul Unit afirmă faptul că serviciile îmbunătăţite pentru investitori, menţionate în decizia de iniţiere a procedurii nu sunt disponibile în prezent. Prin urmare, nu ar exista nici o posibilă denaturare a concurenţei. Autorităţile din Regatul Unit afirmă faptul că Investbx va pune la dispoziţia publicului acţiuni noi, practică contrară celei de pe pieţele mai mature unde acţiunile noi sunt puse numai la dispoziţia câtorva instituţii.
(94)
Autorităţile din Regatul Unit confirmă faptul că Investbx va avea un dublu rol (acţionând ca un forum general de discuţii şi prin activităţi de tranzacţionare), nici unul nefiind în prezent îndeplinit de Ofex sau de orice altă organizaţie. Structura Investbx a fost aleasă deoarece garantează un control eficient al Investbx de către AWM şi se asigură că nici un beneficiu din fonduri nu se va scurge la terţi şi orice beneficii obţinute din vânzarea Investbx se vor întoarce la sfârşit la AWM dacă societatea se dovedeşte prosperă.
(95)
Planul de afaceri al Investbx prevede o strângere de fonduri primare în valoare de cel puţin 70 milioane GBP pentru cel puţin 47 de IMM-uri din West Midlands pe o perioadă de cinci ani. În comparaţie cu Ofex, autorităţile din Regatul Unit au ajuns la următoarea concluzie în scrisoarea din 21 noiembrie 2005:
La nivelul Regatului Unit
-
În termen de cinci ani începând cu anul 2000 la Ofex s-a strâns o finanţare primară de numai 43,3 milioane GBP în intervalul de 0,5 GBP-2 milioane GBP pentru 39 de societăţi toate cu sediul în Regatul Unit.
-
La scoaterea finanţării primare din totalul fondurilor strânse, societăţile Ofex au strâns doar sume modeste prin emisiuni primare.
West Midlands
-
Cele 10 societăţi cu sediul în West Midlands cotate la Ofex reprezintă numai 7 % din numărul total de societăţi de pe Ofex (noiembrie 2005).
-
Dacă se ţine seama numai de societăţile cu sediul în West Midlands, la Ofex s-au strâns fonduri în valoare totală de 12 milioane GBP (primare şi secundare) pe o perioadă de cinci ani între anii 2001-2005, reprezentând numai 4,1 % din totalul fondurilor strânse în întreg Regatul Unit de Ofex. Peste 50 % din finanţarea strânsă de Ofex pentru societăţile cu sediul în West Midlands a fost în beneficiul unei singure societăţi.
-
Numai 3,5 milioane GBP din finanţarea primară pentru 5 societăţi cu sediul în West Midlands au fost strânse la Ofex pe o perioadă de cinci ani din anul 2000. Din cele 20 de noi admiteri la Ofex in anul 2004, numai o singură societate avea sediul în West Midlands.
(96)
În scrisoarea din 21 noiembrie 2005, autorităţile din Regatul Unit afirmă faptul că activitatea Ofex de strângere a fondurilor se desfăşoară pe întreg teritoriul Regatului Unit, spre deosebire de Investbx care este foarte precis concentrată asupra unei singure regiuni, West Midlands. Dintre cele peste 300 000 de IMM-uri din West Midlands, se susţine faptul că numai 57 sunt tranzacţionate pe AIM, 10 pe Ofex şi între 5 şi 10 sunt ajutate anual de fiecare societate cu capital de risc majoră. Autorităţile din Regatul Unit nu sunt convinse de faptul că Ofex sau orice alt prestator deţine resurse sau planuri specifice de abordare a carenţei pieţei din West Midlands sau că este dispus şi interesat să acţioneze în consecinţă. Bineînţeles, directorii Ofex au fost invitaţi să-şi prezinte planurile de abordare a carenţei pieţei din West Midlands în cadrul a două şedinţe separate, însă Ofex nu a procedat în consecinţă. Din dovezile disponibile, autorităţile din Regatul Unit au ajuns la concluzia că Ofex nu şi-a îndeplinit deloc rolul preconizat de Investbx în trecut şi fie nu a putut sau nu ar proceda, în consecinţă, în viitor. Autorităţile din Regatul Unit au încheiat prin faptul că înfiinţarea Investbx nu va dezavantaja Ofex în nici un mod. Un obiectiv principal al Investbx este de a acţiona ca bursă de aprovizionare în care societăţile să devină „familiarizate” cu cerinţele Investbx de societate lansată şi de a le pregăti pentru o eventuală trecere pe pieţe recunoscute.
(97)
Conform autorităţilor din Regatul Unit, nu va fi nici un transfer de ajutoare către IMM-uri sau investitori. IMM-urile vor angaja consultanţi direct şi vor plăti serviciile prestate de aceştia la preţul pieţei.
(98)
Autorităţile din Regatul Unit sunt de acord cu faptul că Investbx este un beneficiar al ajutorului. Pentru ca ajutorul să poată fi considerat compatibil, trebuie să existe o carenţă a pieţei bine definită. În intervalul 0,5 milioane GBP-2 milioane GBP se consideră a fi cel mai grav deficit de finanţare prin acţiuni pentru întreprinderile mici. Autorităţile din Regatul Unit afirmă faptul că acest lucru este susţinut de numeroase cercetări independente, de către Comisie în cazurile precedente şi, de asemenea, de Instrucţiunile privind capitalul de risc. Autorităţile nu au găsit nimic care să dovedească faptul că evaluarea carenţei pieţei care a fost reconfirmată în Decizia privind fondurile de capital al întreprinderii (15) s-a schimbat între timp. Autorităţile din Regatul Unit citează mai multe declaraţii ale actorilor principali din vasta comunitate profesională din West Midlands, care sprijină necesitatea Investbx. O societate cu capital de risc cu sediul în regiune a sugerat faptul că din cele 500 până la 750 propuneri primite de aceasta în decurs de un an, mai puţin de 1 % primesc finanţare. Majoritatea societăţilor respinse au planuri de afaceri viabile şi, din moment ce nu sunt adecvate pentru investiţii cu capital de risc, acestea pot îndeplini criteriile Investbx. Pentru a evidenţia faptul că pe piaţă rămâne un deficit neechivoc, autorităţile din Regatul Unit fac trimitere la alte documente (precum documentul de consultare a bugetului HM Treasury „Eliminarea deficitului de finanţare”, Lucrarea de discuţii privind preşedinţia Regatului Unit publicată înaintea Reuniunii la nivel înalt pe tema capitalului de risc şi Sondaj CBI privind tendinţele IMM-urilor).
(99)
Deşi autorităţile din Regatul Unit nu au exclus iniţial tranzacţiile de până la 5 milioane GBP conform carenţei pieţei recunoscute de acestea până la acest nivel, într-o etapă ulterioară a procedurilor, au confirmat faptul că tranzacţiile la Investbx pe durata primilor cinci ani s-ar limita la 2 milioane GBP pe an şi orice tranzacţii peste 2 milioane GBP ar fi notificate Comisiei.
(100)
Conform avizului autorităţilor din Regatul Unit, instrumentul de ajutor notificat nu vizează carenţa pieţei şi depăşeşte mijloacele tradiţionale în ceea ce priveşte modul de abordare a acestei dificultăţi. Investbx este concepută pentru a veni în completarea prestatorilor de servicii de finanţare şi pentru a atrage şi utiliza în beneficiul IMM-urilor o sursă suplimentară de finanţare. Autorităţile din Regatul Unit consideră că efectul încurajator al proiectului este clar în sensul că fără intervenţie publică, Investbx nu ar fi creată.
(101)
Autorităţile din Regatul Unit consideră că prin crearea şi finanţarea iniţială a Investbx concurenţa nu va fi denaturată, ci mai curând aceasta va contribui la remedierea carenţei pieţei care în prezent nu este abordată. Chiar dacă s-ar putea argumenta faptul că măsura poate duce la denaturarea concurenţei, suma limitată de finanţare pe o perioadă de cel mult cinci ani, împreună cu faptul că impactul Investbx va fi limitat numai la o regiune a Regatului Unit, înseamnă că orice astfel de denaturare este mai mult decât compensată de potenţialele beneficii aduse tuturor regiunilor din întreaga Comunitate. La sfârşitul perioadei de cinci ani, Investbx trebuie să fie autofinanţabilă, iar dacă societatea este în mod încurajator vândută, orice încasări din vânzare se vor întoarce la AWM.
(102)
Autorităţile din Regatul Unit consideră că Investbx poate avea un efect limitat asupra concurenţei şi nici un efect evident asupra tranzacţiei, deoarece caută să funcţioneze numai într-o regiune din cele nouă din Regatul Unit. Investbx va acţiona în calitate de actor regional, aşadar nu poate denatura, prin definiţie, nici o activitate economică din afara regiunii West Midlands. În plus, dacă Investbx se dovedeşte a avea succes, în alte părţi ale Comunităţii proiecte similare ar stimula interesul sectorului privat şi nu ar necesita intervenţie publică.
(103)
Dacă proiectul este un succes şi carenţa pieţei este diminuată, atunci aceasta ar fi fost o cale excelentă de a-l obţine cu minime cheltuieli publice sau cu o minimă denaturare a concurenţei. Dacă proiectul nu are succes, atunci, la fel, concurenţa nu va fi fost denaturată, însă se va fi ştiut faptul că fie modelul Investbx nu a fost un mijloc viabil de abordare a carenţei pieţei, fie modul în care AWM s-a gândit să pună în aplicare modelul nu a fost o cale corespunzătoare de a acţiona şi că ar trebui să se ţină seama de o abordare alternativă.
5.2. Observaţii ale Regatului Unit privind comentariile contra ale terţilor
(104)
În ceea ce priveşte comentariile contra ale JP Jenkins, autorităţile din Regatul Unit fac o mare diferenţă între Investbx şi această societate. Acestea afirmă faptul că JP Jenkins Stockbrokers utilizează un model complet diferit faţă de cel al Investbx. JP Jenkins Stockbrokers este un broker de executare şi un formator de piaţă care pune în legătură tranzacţiile cu titluri de valoare necotate la nici o bursă. Nu există nici o obligaţie de reglementare pentru această piaţă. Principalul obiectiv al Investbx este strângerea de fonduri pentru IMM-uri; JP Jenkins Stockbrokers nu îndeplineşte această funcţie.
(105)
Autorităţile din Regatul Unit au reacţionat la comentariile QCA şi Ofex după cum urmează.
(106)
O apreciere cuprinzătoare şi faptică a carenţei pieţei este prezentată în notificarea privind ajutorul de stat transmisă de autorităţile din Regatul Unit din 26 iulie 2005. În plus, acestea citează studii care demonstrează continuitatea carenţei pieţei, precum: HM Treasury, Raport bugetar prealabil din 5 decembrie 2005; DTI Small Business Service, Un studiu schematic privind furnizarea de capital de risc; CBI, Facilitarea evoluţiei întreprinderii. În West Midlands există peste 300 000 de IMM-uri şi, în medie pe an numai o societate cu sediul în West Midlands a devenit membră Ofex în ultimii cinci ani. În mod asemănător, în timp ce o reţea de investitori privaţi există deja, comentariile terţilor sugerează faptul că IMM-urile au nevoie de un instrument de finanţare incremental pentru a asigura etapa lipsă din tendinţa ascendentă de finanţare, deoarece etapa de penetrare o unei pieţe recunoscută este evidenţiată ca fiind prea dificilă pentru stadiul lor de dezvoltare.
(107)
Autorităţile din Regatul Unit acceptă faptul că totalul costurilor tranzacţiei este cel care împiedică adesea IMM-ul de a strânge fonduri pe pieţele recunoscute. Comentariile terţilor consideră costul fluctuaţiei ca reprezentând un procent prea ridicat din fondurile strânse. Intervenţia autorităţilor din Regatul Unit a permis firmelor profesionale concurente locale să lucreze împreună în cadrul unui proces conform de tranzacţionare într-un sistem alternativ de tranzacţionare şi să elaboreze tipare standard, fapt ce duce la reducerea costurilor de strângere a fondurilor. Costul global nu trebuie să reprezinte un obstacol în calea intrării pe Investbx.
(108)
Conform autorităţilor din Regatul Unit, sunt disponibile informaţii de cercetare privind acţiunile de pe pieţele mature care atrag investiţii instituţionale. Sunt elaborate informaţii cu privire la acţiunile de care investitorii instituţionali vor fi interesaţi, ce vor fi ulterior folosite de echipele de vânzare ale brokerilor pentru a atrage interesul instituţional în acţiuni şi pentru a genera tranzacţii. Aceste informaţii de cercetare nu sunt totuşi disponibile investitorilor individuali. În plus, instituţiile financiare nu sunt interesate de acţiunile societăţilor mici, deoarece nu există un volum suficient de acţiuni disponibile pentru ca acestea să deţină o poziţie importantă. În schimb, Investbx va oferi date privind acţiunile IMM-urilor însă, în plus, IMM-urile vor comanda o cercetare independentă la preţul pieţei pentru a furniza investitorului informaţii detaliate despre societate în sprijinul deciziei lor de investiţie.
(109)
În replică la argumentul că Investbx ar reduce lichiditatea, autorităţile din Regatul Unit afirmă faptul că „acum 25 de ani tehnologia pieţei nu putea susţine din punct de vedere geografic diverse pieţe, deoarece cotarea aceleiaşi acţiuni pe pieţe diferite era înţeleasă ca o fragmentare a lichidităţii pieţei. Totuşi, apariţia internetului oferă posibilitatea unei schimbări de situaţie şi posibilitatea de a canaliza banii investitorilor regionali în societăţi locale în avantajul regiunii”. O bursă în West Midlands nu ar fragmenta lichiditatea, în schimb ar încuraja gruparea continuă a lichidităţii prin mişcarea unui volum mai mare de acţiuni la un preţ unic de tranzacţionare săptămânal sau lunar.
(110)
În replică la comentariul privind protejarea investitorilor, autorităţile din Regatul Unit au stabilit măsuri de protecţie a investitorilor în vigoare în Regatul Unit şi aplicabile investitorilor care investesc în Investbx. Societăţile care intră pe Investbx trebuie să îndeplinească o serie de cerinţe de reglementare şi confidenţialitate adecvate unui sistem alternativ de tranzacţionare. Conform celor menţionate anterior, Investbx va respecta obligaţiile FSA de protecţie a investitorilor printr-un serviciu de conformitate competent, externalizat la The Share Centre, care monitorizează toate aspectele de funcţionare Investbx în această privinţă. Firma reglementată de FSA, The Share Centre, va supraveghea funcţionarea Investbx şi se va asigura că Investbx utilizează bunele practici corespunzătoare stabilite în Codul de conduită şi etică în afaceri al FSA. Pe lângă informaţiile juridice, Investbx va oferi investitorilor mult mai multe informaţii despre IMM-uri decât este de obicei posibil. Acest lucru nu intră în regimul de reglementare şi este semnificativ pentru abordarea inovatoare a Investbx.
(111)
Sistemele pe bază de licitaţii reprezintă o alternativă recunoscută la sistemele guvernate de cotaţii şi sunt mai adecvate tranzacţionării de pachete mai mici de acţiuni, după cum se evidenţiază în lucrarea „Burse regionale în Regatul Unit” de Dr. Robert Huggins. Investitorul ţintă pentru IMM-urile cotate la Investbx este interesat de oportunităţile pe termen mediu şi lung şi, din această cauză, este important să se ofere mai multe informaţii despre perspectivele societăţii. Acest profil de investitor nu necesită aceeaşi capacitate de tranzacţionare continuă după cum ar necesita un comerciant instituţional. Totuşi, datele privind următoarea licitaţie pot fi vizualizate sau ordinele pot fi modificate 24 de ore din 24, 7 zile pe săptămână în orice punct până la momentul licitaţiei.
(112)
Structura acţionariatului Ofex este formată în primul rând din brokeri şi instituţii financiare, ambele folosind şi beneficiind în mod semnificativ de pe urma sistemului de formatori de piaţă guvernat de cotaţii. După cum se evidenţiază în datele furnizate de Ofex, pentru a menţine capacitatea de a tranzacţiona în orice moment pe o piaţă guvernată de cotaţii, se poate trece prin diferenţe mari de până la 75 %. În schimb, modelul Investbx va pune în legătură cumpărătorii şi vânzătorii la un preţ unic, fiind un avantaj atât pentru IMM-uri care vor putea tranzacţiona volume mici de acţiuni, cât şi investitori care nu vor avea de suferit de pe urma diferenţei dintre preţul de cumpărare şi cel de vânzare.
(113)
Autorităţile din Regatul Unit sugerează faptul că Ofex devine o piaţă mai matură. În recentele declaraţii de presă, Ofex a recunoscut faptul că a strâns capital propriu pentru a finanţa schimbările din platforma sa de tranzacţionare în scopul facilitării tranzacţionării de acţiuni pentru a intra în concurenţă directă cu AIM şi LSE. Noua platformă oferă Ofex capacitatea de a tranzacţiona un volum mult mai mare de anumite titluri cotate sau necotate la bursă cu cotaţii existente în altă parte în Londra.
(114)
Autorităţile din Regatul Unit argumentează faptul că investitorii nu ar rămâne blocaţi dacă Investbx ar trebui să fie închisă. Ieşirea din proiectul Investbx este definită în acordul de finanţare. În cazul în care Investbx ar trebui să fie închisă, IMM-urile ar fi tranzacţionate în continuare pe platforma The Share Centre, în aceleaşi condiţii.
(115)
Autorităţile consideră că ajutorul acordat Investbx este minimum necesar pentru abordarea unei carenţe a pieţei în ceea ce priveşte accesul la finanţarea prin acţiuni a IMM-urilor din regiunea West Midlands. Investbx nu va acorda fonduri în mod direct; nu va face discriminări în ceea ce priveşte selectarea IMM-urilor pe baza performanţei lor ulterioare şi a evaluării lor pe platforma de tranzacţionare Investbx. Investbx nu primeşte nici o remuneraţie pe baza unei viitoare evaluări a unei IMM după cum ar primi o societate cu capital de risc. Fără ajutor, proiectul nu se va realiza. Este prea riscant să se încerce o operaţiune hazardată numai cu sprijin privat, deoarece nu există precedent pentru acest model de afacere.
(116)
Autorităţile din Regatul Unit nu sunt de acord cu faptul că modelul de afacere nonprofit este predispus la limitarea inovaţiei pe pieţele financiare. Autorităţile din Regatul Unit ar dori ca Investbx să stabilească şi să construiască o nouă activitate profitabilă, însă susţin faptul că, în primă fază, aceasta nu va fi profitabilă şi din acest motiv este nevoie de finanţare. Totuşi, tot trebuie să obţină profit pentru a deveni autofinanţabilă şi viabilă pe termen lung, odată cu expirarea finanţării limitate acordate de AWM. Diferenţa constă în faptul că profiturile vor fi mai curând reinvestite decât retrase de acţionari. Investbx va fi apreciată de autorităţile din Regatul Unit pe baza capacităţii sale de a reuşi şi de a pune la dispoziţie servicii noi IMM-urilor cu sediul în West Midlands.
6. EVALUAREA MĂSURII
(117)
Comisia a examinat măsura în temeiul articolului 87 din Tratatul CE, în special pe baza Instrucţiunilor privind capitalul de risc. Rezultatele acestei evaluări sunt prezentate mai jos.
6.1. Legalitatea
(118)
Autorităţile din Regatul Unit au comunicat măsura. Acestea au declarat faptul că Investbx nu a fost înregistrată, nu şi-a început activitatea şi nu a primit subvenţii sau fonduri.
(119)
Autorităţile din Regatul Unit au mai declarat faptul că AWM a recrutat o persoană pentru asumarea rolului viitor de director al Investbx totuşi, în prezent, această persoană lucrează în calitate de membru la echipei de conducere AWM asupra unei game variate de proiecte, dintre care unul se referă la lucrările pregătitoare pentru Investbx. Lucrările pregătitoare pentru dezvoltarea viitorului portal website Investbx au fost începute. Din cauza unei probleme tehnice, acest site care este clar etichetat ca fiind în construcţie a putut fi accesat. Această problemă a fost rezolvată, iar site-ul nu poate fi vizualizat în mod public.
(120)
Investbx nu a fost încă înfiinţată ca societate şi nu a primit finanţare. În consecinţă, nici un ajutor nu a fost încă acordat.
(121)
Autorităţile din Regatul Unit se angajează să nu acorde ajutor înainte de aprobarea Comisiei. Prin urmare, acestea şi-au respectat astfel obligaţiile din articolul 87 alineatul (3) din Tratatul CE.
6.2. Existenţa ajutorului de stat
(122)
În conformitate cu decizia de iniţiere a procedurii, prezenţa ajutorului a fost verificată la trei niveluri: la nivelul
-
Investbx ca piaţă,
-
investitorilor, şi
-
IMM-urilor în care urmează să se investească.
Această evaluare va fi realizată în conformitate cu Instrucţiunile privind capitalul de risc.
6.2.1. Ajutorul la nivelul Investbx
(123)
Investiţia, precum şi cheltuielile curente vor fi finanţate din resurse de stat prin agenţia de dezvoltare în proprietatea statului, AWM. Conform autorităţilor din Regatul Unit, nici un investitor privat nu a fost interesat să investească în Investbx. În condiţii de piaţă normale, capitalul iniţial primit sub formă de subvenţie nu ar fi fost strâns în aceleaşi condiţii favorabile. Din acest motiv, furnizarea de finanţare nu corespunde comportamentului unui investitor privat de pe piaţă. Astfel, Investbx primeşte finanţare care nu ar fi putut altfel să o obţină din surse ale sectorului privat la preţul pieţei. În consecinţă, întreprinderea Investbx primeşte un avantaj din resurse de stat. Deoarece măsura poate avea efecte asupra altor prestatori de servicii financiare, în special asupra Ofex, conform celor discutate anterior, măsura poate denatura concurenţa. În general, capitalul şi serviciile aferente pot fi furnizate de peste graniţă. Acest lucru este evidenţiat în exemplul prezentat de Universitatea din Warwick care citează o IMM din regiunea West Midlands, care primeşte finanţare de pe piaţa din Australia, precum şi de eforturile Ofex de a-şi oferi servicii în străinătate. Deşi există o mică probabilitate ca IMM-urile din West Midlands care caută finanţare prin acţiuni de până la 2 milioane GBP să caute şi să primească servicii din străinătate, aceasta nu poate fi exclusă. Astfel, măsura poate afecta tranzacţiile intracomunitare. Prin urmare, măsura presupune un ajutor acordat Investbx în sensul articolului 87 alineatul (1) CE.
6.2.2. Ajutorul la nivelul investitorilor
(124)
Investbx oferă un sistem de licitaţii on-line care oferă tuturor investitorilor posibilitatea de a investi în IMM-uri, atât celor instituţionali, cât şi societăţilor private. Investitorii ar putea să beneficieze de informaţiile şi serviciile asigurate de Investbx, pe care nu le-ar primi altfel. Orice investitor interesat, cu excepţia cazului în care legislaţia privind protecţia investitorilor prevede altfel, va putea să utilizeze Investbx în aceleaşi condiţii. Nu există nici un prag minim al investiţiilor furnizate de un singur investitor. Prin urmare, indiferent de faptul dacă măsura acordă un avantaj investitorilor, aceasta nu este selectivă la acest nivel şi astfel nu constituie pentru investitori un ajutor în sensul articolului 87 alineatul (1) din Tratatul CE.
6.2.3. Ajutorul la nivelul IMM-urilor
(125)
IMM-urile vor beneficia de pe urma măsurii în măsura în care aceştia vor putea să strângă capital de investiţii în condiţii care nu ar fi altfel prezente pe piaţă. Pachetul de servicii prestate de Investbx nu este în prezent oferit împreună cu nici un alt prestator de pe piaţă. Faptul că investitorii privaţi nu sunt dispuşi să dezvolte o întreprindere asemănătoare Investbx demonstrează faptul că proiectul este riscant. Această activitate presupune cheltuieli generale semnificative, care pot fi acoperite numai dacă Investbx poate atinge un anume volum de activitate; totuşi, nu este sigur faptul că acest volum va fi atins. În mod normal, preţul ce urmează a fi plătit de către obiectele de investiţie ar trebui să reflecte acest risc ridicat. Deşi majoritatea serviciilor oferite de Investbx sunt externalizate prestatorilor de pe piaţă şi Investbx primeşte o marjă de profit pentru acestea, preţul perceput de Investbx de la obiectele de investiţie pentru pachetul de servicii prestate este prea mic pentru a asigura acoperirea cheltuielilor sale generale pe durata perioadei iniţiale de cel mult cinci ani sau până când un volum semnificativ de societăţi vor folosi serviciile sale. Această propunere nu a fost acceptată de nici un investitor de pe piaţă. În consecinţă, măsura poate conferi un avantaj IMM-urilor care folosesc Investbx pentru finanţare, deoarece datorită structurii Investbx de fixare a preţului, IMM-urile primesc servicii în condiţii mai avantajoase decât dacă le-ar fi fost oferite în mod individual de actorii existenţi pe piaţă. Regatul Unit a arătat faptul că serviciile aferente utilizării unei platforme de tranzacţionare, unui sistem de participare a angajaţilor la beneficii, unui cont de tranzacţionare a acţiunilor, unei cercetări independente şi unor servicii de marketing vor fi externalizate prestatorilor privaţi în condiţiile pieţei. Avantajul derivă din concentrarea acestor servicii, precum şi din strângerea de fonduri de la investitorii interesaţi de IMM-urile din West Midlands. Acest avantaj este acordat din resurse de stat deoarece numai prin înfiinţarea şi menţinerea cu finanţare de la stat este posibilă crearea Investbx care să presteze servicii ce nu ar fi altfel prestate în aceleaşi condiţii de piaţă. Din moment ce este probabil ca obiectele de investiţie să fie active pe pieţe deschise concurenţei la nivelul Comunităţii, măsura poate denatura concurenţa şi poate afecta tranzacţiile intracomunitare. În concluzie, IMM-urile în care urmează să se investească vor primi ajutor în sensul articolului 87 alineatul (1) din Tratatul CE.
6.3. Compatibilitatea măsurii
(126)
În măsura în care măsura constituie ajutor de stat în sensul articolului 87 alineatul (1) din tratat, compatibilitatea acestuia trebuie evaluată având în vedere excepţiile din articolul 87 alineatele (2) şi (3) din tratat. Excepţiile prevăzute la articolul 87 alineatul (2) din tratat, care fac trimitere la ajutorul social acordat clienţilor individuali, ajutorul pentru compensarea daunelor provocate de dezastre sau de evenimente excepţionale şi ajutorul acordat anumitor zone din Republica Federală Germania, nu se aplică în acest caz. De asemenea, măsura nu intră sub incidenţa excepţiei din articolul 87 alineatul (3) litera (a) din tratat privind acordarea de ajutoare pentru promovarea dezvoltării economice a zonelor cu un nivel de trai anormal de scăzut sau cu o ocupare insuficientă a forţei de muncă. În acelaşi mod, măsura nu poate fi considerată ca fiind un proiect important de interes comun european sau ca remediind o abatere gravă de la normal a economiei din Regatul Unit în conformitate cu articolul 87 alineatul (3) litera (b) din tratat şi nici nu are drept obiectiv promovarea păstrării culturii şi moştenirii prevăzută la articolul 87 alineatul (3) litera (d) din tratat.
(127)
Articolul 87 alineatul (3) litera (c) din tratat prevede autorizarea ajutoarelor pentru a facilita dezvoltarea anumitor activităţi economice sau zone economice în care un astfel de ajutor nu afectează în mod negativ condiţiile de tranzacţionare într-o măsură contrară interesului comun. Comisia ia act de faptul că măsura în joc are drept scop stabilirea unei pieţe şi acordarea de ajutoare pe cinci ani serviciului de tranzacţionare on-line pentru investitori şi IMM-uri. Prin urmare, măsura are drept scop stabilirea unei instrument de investiţie care să poată facilita punerea în legătură a investitorilor şi IMM-urilor ţintă pentru care poate, aşadar, îmbunătăţi accesul la capitalul de risc.
(128)
Articolul 87 alineatul (3) litera (c) din tratat, în domeniul capitatului de risc se aplică în conformitate cu Instrucţiunile privind capitalul de risc. Aceste instrucţiuni se aplică tuturor măsurilor notificate privind capitalul de risc pentru respectarea cărora Comisia trebuie să ia o decizie după publicarea instrucţiunilor în Jurnalul Oficial al Uniunii Europene, chiar dacă măsurile, precum cele prezente, au fost notificate înaintea publicării instrucţiunilor (16). Investbx facilitează punerea în legătură a investitorilor şi IMM-urilor ţintă pentru care poate, aşadar, îmbunătăţi accesul la capitalul de risc. În consecinţă, este un instrument de investiţie în sensul punctului 5.1 litera (f) din Instrucţiunile privind capitalul de risc. În conformitate cu punctul respectiv, o măsură de constituire a unui ajutor pentru un instrument de investiţie face obiectul unei evaluări mai detaliate în secţiunea 5 din instrucţiuni. La evaluarea compatibilităţii măsurii în conformitate cu secţiunea 5 din Instrucţiunile privind capitalul de risc, Comisia urmăreşte abordarea anunţată în Planul de acţiune privind ajutoarele de stat (17) care a fost menţionată şi concretizată în subsecţiunile 5.2, 5.3 şi 5.4 din Instrucţiunile privind capitalul de risc. Va evalua dacă măsura de ajutor vizează un obiectiv bine definit de interes comun, în special de reducere a carenţei pieţei, dacă ajutorul este corespunzător pentru îndeplinirea obiectivului identificat de interes comun, dacă este necesar şi dacă are un efect încurajator, dacă este proporţional şi dacă denaturările concurenţei şi efectul asupra tranzacţiilor sunt limitate pentru a se asigura că măsura de ajutor nu este, prin analiză comparativă, contrară interesului comun. Prin urmare, Comisia va analiza mai multe elemente pozitive şi negative. În conformitate cu punctul 5 paragraful al doilea din Instrucţiunile privind capitalul de risc, nici un element nu este hotărâtor şi nici un set de elemente nu poate fi considerat ca fiind suficient să asigure compatibilitatea de unul singur. În unele cazuri, aplicabilitatea şi ponderea acestora poate depinde de forma măsurii.
(129)
Nici unul din celelalte regulamente, cadre sau instrucţiuni existente privind ajutoarele de stat nu este aplicabil. Este adevărat că anumite porţiuni din West Midlands nu îndeplinesc criteriile pentru derogarea de la articolul 87 alineatul (3) litera (c) din Tratat (18) şi Comisia ia, de asemenea, act de faptul că această regiune a avut de suferit de pe urma crizei Rover. Totuşi, subvenţia acordată Investbx nu reprezintă o aplicare a ajutoarelor pentru dezvoltare regională.
6.3.1. Măsura de ajutor vizează un obiectiv bine definit de interes comun?
(130)
În conformitate cu punctul 5.2.1 din instrucţiunile privind capitalul de risc, Comisia evaluează faptul dacă măsura de ajutor vizează o carenţă a pieţei bine definită. În ceea ce priveşte măsurile care presupun în mod specific un instrument de investiţie, Comisia solicită dovezi suplimentare ale carenţei pieţei. Aceste dovezi trebuie să se bazeze pe un studiu care să arate nivelul carenţei pieţei iar dovezile trebuie să se refere la furnizarea de capital de risc şi la semnificaţia industriei cu capital de risc.
(131)
În conformitate cu punctul 1.3.2 din Instrucţiunile privind capitalul de risc, Comisia consideră că principala sursă a carenţei pieţei în ceea ce priveşte pieţele cu capital de risc este legată de asimetriile de informaţii. În ceea ce priveşte accesul la capital al întreprinderilor mici şi tinere, principalele dificultăţi de finanţare prin acţiuni sunt reprezentate de costurile mari de tranzacţionare şi intermediere, precum şi de aversiunea faţă de risc a investitorilor privind investiţiile cu capital de risc. În general, carenţa pieţei apare atunci când, din cauza unei ineficiente puneri în legătură a ofertei şi cererii de capital de risc, nivelul capitalului de risc devine prea limitat şi întreprinderile nu obţin finanţare chiar dacă au un model de afaceri valoros şi perspective de dezvoltare.
(132)
Obiectivul prezentei măsuri de ajutor este abordarea carenţei pieţei în ceea ce priveşte finanţarea prin acţiuni a IMM-urilor în intervalul 0,5 milioane GBP-2 milioane GBP în regiunea West Midlands.
(133)
Pentru a demonstra că în acest interval nivelul capitalului de risc este limitat, în pofida cererii de finanţare prin acţiuni a societăţilor viabile, punctul 5.2.1 din Instrucţiunile privind capitalul de risc enumeră o serie elocventă de elemente. În următoarea evaluare a carenţei pieţei, Comisia ţine seama în special de rentabilitatea plasamentelor private în acţiuni din Regatul Unit în ultimii ani şi de repartizarea investiţiei pe categorii de volum de investiţii privind intervalul carenţei pieţei menţionat. Comisia examinează, de asemenea, datele privind regiunea West Midlands, în special repartizarea regională a plasamentelor private în acţiuni, cererea de finanţare prin acţiuni şi măsura în care această cerere este satisfăcută pe pieţele de capital recunoscute. În acest scop, Comisia analizează studiile prezentate de autorităţile din Regatul Unit.
(134)
În plus, se ia act de faptul că măsura de ajutor va oferi, de asemenea, sprijin unei regiuni care trece prin modificări structurale prin stabilirea unei pieţe de acţiuni regionale on-line pentru IMM-uri.
6.3.1.1. Dovada carenţei pieţei ce va fi vizată de măsură
(135)
Investbx vizează finanţarea prin acţiuni a regiunii West Midlands în intervalul 0,5 milioane GBP-2 milioane GBP. Acesta este intervalul în care carenţa pieţei este percepută ca fiind cea mai gravă de către actorii de pe piaţă conform Regatului Unit şi multor comentarii ale terţilor. Aceştia consideră că acest interval de investiţie este prea mare pentru majoritatea investitorilor netradiţionali, precum investitorii providenţiali care au acces la resurse financiare limitate (19), şi prea mic pentru majoritatea investitorilor tradiţionali cu capital de risc care consideră prohibitiv costul de evaluare a potenţialelor investiţii atunci când o societate caută numai un volum mic de finanţare prin acţiuni (20). În conformitate cu proiectul financiar Investbx, prezentat de autorităţile din Regatul Unit, se aşteaptă ca volumul mediu de finanţare să se ridice la 1,66 milioane GBP până în al cincilea an de funcţionare.
(136)
În Decizia sa privind schema Fondurilor de capital al întreprinderii (21), Comisia a încheiat prin faptul că există o carenţă a pieţei în intervalul 250 000 GBP (357 000 EUR)-2 milioane GBP (2,9 MEUR) în Regatul Unit, în conformitate cu datele din Sondajul de măsurare a performanţei 2003 (22); Raport privind activitatea de investiţie 2003 (23), în conformitate cu informaţiile furnizate de Regatul Unit şi conform comentariilor terţilor care au confirmat existenţa carenţei pieţei.
(137)
Conform autorităţilor din Regatul Unit, carenţa pieţei există în Regatul Unit, în special în regiunea West Midlands, iar această evaluare este susţinută de următorii factori, în conformitate cu raportul realizat de ECOTEC (24):
-
societăţile private de finanţare prin acţiuni nu pot atinge nivelul necesar de rentabilitate al investiţiilor sub 2 milioane GBP;
-
carenţa pieţei în intervalul 250 000 GBP - 2 milioane GBP este reală şi s-a creat după 1999/2000, deoarece capitalul de risc s-a orientat înspre tranzacţii mai mari;
-
în regiune se realizează foarte puţine plasamente private în acţiuni în intervalul 250 000 GBP - 2 milioane GBP;
-
există o cerere semnificativă de finanţare din partea IMM-urilor în acest interval al carenţei pieţei.
6.3.1.1.1. Rentabilitatea investiţiilor private în acţiuni şi cu capital de risc din Regatul Unit
(138)
Rentabilitatea investiţiilor private în acţiuni şi cu capital de risc în diferite categorii de investiţii reprezintă un indicator pentru analiza carenţei pieţei, deoarece o rentabilitate redusă a investiţiilor în intervalul carenţei pieţei va determina trecerea investitorilor la investiţii mari, mai profitabile. În conformitate cu cele mai recente date ale British Venture Capital Association (denumită în continuare „BVCA”) (25), rentabilitatea investiţiilor private în acţiuni şi cu capital privat din Regatul Unit a crescut în anul 2004. Precum în anul 2003, achiziţiile manageriale interne (denumite în continuare „MBO”) (cu 10 milioane GBP-100 milioane GBP capital propriu investit) şi MBO-urile mari (cu peste 100 milioane GBP capital propriu investit) au demonstrat o rentabilitate mult mai mare a investiţiilor pe termen scurt şi mediu decât investiţiile în stadiul incipient şi de dezvoltare. (Ex.: în anul 2004 rentabilitatea pe trei ani a fost de -13,2 % la investiţiile în stadiul incipient, -5,3 % la investiţiile în stadiul de dezvoltare şi au atins 13,7 % la MBO-urile medii şi 16,1 % la MBO-urile mari). Prin urmare, în ceea ce priveşte investiţiile private în acţiuni, pentru investitori este mai atractiv să investească în MBO-urile de peste 10 milioane GBP capital propriu investit decât în societăţi în stadiu incipient sau de dezvoltare.
(139)
Deşi în raportul BVCA pe 2005 privind rentabilitatea investiţiilor private în acţiuni şi cu capital de risc din Regatul Unit metodologia s-a schimbat (26), în stadiul incipient şi de risc, rentabilitatea pe termen mediu şi-a continuat trendul negativ. Rentabilitatea în stadiul de dezvoltare şi pe termen mediu a MBO-urilor mici a fost mult sub rentabilitatea pe termen mediu a MBO-urilor medii şi mari.
6.3.1.1.2. Activitatea de investiţie privată în acţiuni din Regatul Unit
(140)
În conformitate cu studiul BVCA privind activitatea de investiţie privată în acţiuni din Regatul Unit (27), volumul mediu de investiţii din Regatul Unit a crescut în anul 2005, atingând un nivel de 5,2 milioane GBP, (în comparaţie cu 4,1 milioane GBP în 2004, 3,2 milioane GBP în 2003, 3,7 milioane GBP în 2002 şi 3,6 milioane GBP în 2001).
(141)
În conformitate cu studiul BVCA menţionat anterior, volumul de capital de investiţii primit de autorităţile din Regatul Unit a crescut în mod substanţial în anii precedenţi (6 813 milioane GBP în 2005, 5 336 milioane GBP in 2004, 4 074 milioane GBP în 2003). Totuşi, volumul investit în intervalul 0,5 milioane GBP-2 milioane GBP nu a crescut, ci s-a redus în anul 2005 (313 milioane GBP în 2005, 330 milioane GBP în 2004 şi 286 milioane GBP în 2003). În anul 2005, 2 % din volumul total de capital de investiţii primit de societăţile din Regatul Unit a constat în investiţii sub 0,5 milioane GBP, 5 % a fost investit în intervalul 0,5-2 milioane GBP, iar restul de 94 % a constituit investiţii de peste 2 milioane GBP. Procentul volumului investit în intervalul 0,5-2 milioane GBP în comparaţie cu investiţiile totale a fost mai mic în 2005 decât în anii precedenţi (5 % în 2005, 6 % în 2004, 7 % în 2003, 10 % în 2002 şi 2001).
(142)
În ceea ce priveşte numărul societăţilor în care s-au realizat investiţii, procentul acestora în intervalul 0,5-2 milioane GBP în comparaţie cu numărul total de societăţi în care s-au realizat investiţii arată, de asemenea, o tendinţă descrescătoare în Regatul Unit (23 % în 2005, 25 % în 2004, 25 % în 2003, 30 % în 2002 şi 31 % în 2001) conform studiului BVCA. În termeni absoluţi, în anul 2005 numărul societăţilor în care s-au realizat investiţii în intervalul 0,5-2 milioane GBP a fost cel mai mic din ultimii cinci ani (302 în 2005, 321 în 2004, 317 în 2003, 361 în 2002 şi 399 în 2001).
(143)
Autorităţile din Regatul Unit au făcut trimitere la mai multe sondaje şi studii care indică existenţa carenţei pieţei în Regatul Unit, precum:
-
documentul de consultare a bugetului HM Treasury „Eliminarea deficitului de finanţare” (28) a confirmat deficitul în intervalul 0,25 milioane GBP-2 milioane GBP. Raportul s-a bazat pe sondaje, date BVCA şi pe trimiteri la studii academice (29). În ceea ce priveşte sondajele, 97 % din respondenţii la documentul de consultare „Eliminarea deficitului de finanţare” au fost de acord cu faptul că IMM-urile se confruntă în continuare cu o carenţă semnificativă a pieţei şi o mare parte dintre aceştia argumentează faptul că seriozitatea deficitului variază în funcţie de dimensiunea, sectorul şi stadiul de dezvoltare a societăţii. „Răspunsurile la documentul de consultare« Eliminarea deficitului de finanţare»au evidenţiat faptul că rămâne un grup cheie de întreprinderi mici şi mijlocii (IMM-uri) care nu sunt adecvate pentru acordarea de finanţare prin împrumut şi care în prezent nu pot avea acces la capitalul de investiţii de care au nevoie pentru a prospera. Societăţile care caută sume mici de investiţii pentru modernizarea sau diversificarea activităţilor lor sunt, de asemenea, afectate”. Raportul argumentează faptul că unele IMM-uri „nu sunt adecvate acordării de finanţare prin împrumut”, iar atunci când o întreprindere nu generează încă suficiente profituri pentru a rambursa dobânzile datoriilor şi/sau când societatea dezvoltă noi tehnologii sau produse cu un potenţial de creştere substanţial însă şi cu un risc semnificativ, strângerea de capital propriu poate reprezenta o formă mai adecvată de finanţare. Conform raportului, investitorii în acţiuni se pot confrunta cu costuri semnificative la identificarea unor oportunităţi adecvate de investiţie, în special în ceea ce priveşte costurile de căutare, verificare prealabilă şi monitorizare a investiţiilor în firme mai mici şi tinere. „În comparaţie cu societăţile mari cotate la burse publice, fluxul de informaţii privind societăţile mici, necotate, care caută investiţii este limitat”. Raportul argumentează faptul că din cauza asimetriei de informaţii, potenţialii investitori nu pot percepe în mod corect profilul profit-risc al societăţilor şi pot să nu fie dispuse să investească în capitalul de risc. Raportul încheie prin faptul că din cauza costurilor mari de tranzacţionare şi a costurilor proporţional mai mari de obţinere a informaţiilor despre firme mai mici, investitorii îşi deplasează centrul atenţiei asupra investiţiilor mai mari. Constrângerea structurală privind furnizarea de fonduri şi expertiză cu capital de risc societăţilor mai mici şi mai riscante sugerează faptul că investitorii cu capital de risc îşi vor deplasa centrul atenţiei asupra societăţilor mai mari, în stadii mai avansate de dezvoltare.
-
Cercetările întreprinse de ECOTEC (30) au reafirmat existenţa unei carenţe a pieţei în intervalul 0,5 milioane GBP-5 milioane GBP, cele mai grave constrângeri fiind atribuite societăţilor care caută cel mult 2 milioane GBP capital de dezvoltare.
-
Rapoartele recente ale Confederation of British Industry („CBI”) au ajuns la concluzia că există în continuare un deficit evident în ceea ce priveşte accesul la finanţare. „Încă mai există carenţe ale pieţei şi anomalii în sistem care trebuie abordate”. … „În ultimii ani, dovezile indică faptul că există o carenţă a pieţei crescătoare în intervalul 500 000 milioane GBP-3 milioane GBP. Informaţiile recente furnizate de BVCA nu oferă nici un indiciu al faptului că deficitul se diminuează, volumul mediu de investiţii în acţiuni fiind în continuă creştere” (31).
Unele studii argumentează faptul că există o carenţă a pieţei chiar sub 0,5 milioane GBP şi peste 2 milioane GBP. Totuşi, nici un studiu nu contrazice existenţa carenţei pieţei în intervalul 0,5 milioane GBP-2 milioane GBP, care reprezintă intervalul de finanţare prin acţiuni vizat de Investbx. Acesta este perceput ca fiind intervalul cu cele mai stricte constrângeri.
(144)
Autorităţile din Regatul Unit au citat, de asemenea, mai multe studii şi sondaje privind diferitele aspecte ale dezavantajului cu care se confruntă societăţile mici atunci când doresc să fie cotate la o bursă.
-
Într-un articol de cercetare de Brian Zivicky (32) se face trimitere la faptul că, în Regatul Unit, puţine societăţi mici cotate sunt urmărite de analişti, deoarece nu există un volum suficient de tranzacţionare care să justifice costul cercetării realizate.
-
Un raport realizat de Jaffe Associates în numele Quoted Company Alliance (33) afirmă faptul că societăţile mai mici cotate se află în concurenţă pentru un procent mic şi descrescător de investiţii instituţionale în acţiuni în Regatul Unit. Capacitatea de a tranzacţiona volume mari este un propulsor cheie al deciziilor de investiţie care dezavantajează automat societăţile mai mici.
-
Un sondaj realizat de SWR Worldwide (34) a stabilit faptul că emitenţii şi investitorii au realizat că mecanismele curente de prestare a serviciilor financiare IMM-urilor ar putea fi îmbunătăţite, în special în ceea ce priveşte punerea în legătură a emitenţilor şi investitorilor. În urma sondajului, cel mai important factor în luarea unei decizii de investiţie s-a dovedit a fi calitatea şi volumul de informaţii. O mare parte din gestionarii de fonduri, investitorii cu venituri mari şi societăţile cu capital de risc intervievate au afirmat faptul că bursele nu fac o treabă suficient de bună în ceea ce priveşte asigurarea accesului IMM-urilor sau asigurarea lichidităţi titlurilor oferite de IMM-uri.
-
O lucrare scrisă de Tim Mocroft (35) descrie faptul că „…cotarea şi cerinţele de reglementare ale burselor tradiţionale sunt costisitoare însă, dată fiind dimensiunea societăţilor implicate şi sumele de bani strânse, costurile pot fi de obicei suportate. Totuşi, ambii factori impun un plafon în ceea ce priveşte dimensiunea societăţii care poate avea efectiv acces la principalele pieţe din Regatul Unit - şi anume lista oficială a Bursei de Valori din Londra şi AIM […] În mod specific, pe orice piaţă, o ofertă publică iniţială (IPO) va consta în regiune 500 000 GBP; cu aceste costuri, nu este rentabil să se strângă sume relativ mici de capital”.
-
În raportul Deloitte „Îmbunătăţirea accesului la finanţare pentru întreprinderile mici şi mijlocii” (36), se menţionează pe baza interviurilor oferite de brokeri că IMM-urile nu au suficiente cunoştinţe generale şi nu sunt îndeajuns de conştiente de opţiunile de finanţare. Interviurile au dezvăluit faptul că pregătirea slabă pentru investiţie a fost principalul obstacol în calea accesului la finanţare în întreaga regiune West Midlands. Pregătirea pentru investiţie presupune o atitudine profesională faţă de finanţare, documente de afaceri de calitate şi potenţial de rentabilitate generală a unui proiect. Aceasta implică atât cererea, cât şi oferta: poate împiedica societăţile să depună o cerere de finanţare, deoarece acestea se aşteaptă să fie refuzate şi poate limita oferta, deoarece un potenţial investitor se confruntă cu un nivel ridicat de risc dacă acesta ia în considerare un nivel insuficient de pregătire pentru investiţie.
6.3.1.2. Carenţa pieţei în West Midlands
(145)
În timp ce informaţiile prezentate anterior se referă la analiza nivelului din Regatul Unit, obiectul evaluării Comisiei îl reprezintă existenţa unei carenţe a pieţei în regiunea vizată de Investbx - West Midlands. În acest context, pe lângă elementele de mai sus, s-a ţinut seama de alte aspecte ale cererii şi ofertei de investiţie la nivel regional.
(146)
Majoritatea comentariilor terţilor au susţinut existenţa carenţei pieţei în regiunea West Midlands. În plus, în replica la comentariile terţilor, autorităţile din Regatul Unit au prezentat dovezi, bazate pe o estimare realizată de societăţile cu capital de risc cu rediul în regiune, care susţin existenţa carenţei pieţei în intervalul 0,5 milioane GBP-2 milioane GBP şi faptul că din cele 500-750 propuneri primite de acestea în decurs de un an, mai puţin de 1 % primesc finanţare, chiar dacă majoritatea societăţilor respinse au planuri de afaceri viabile şi ar putea primi finanţare dacă ar exista un mecanism precum cel propus de Investbx.
6.3.1.2.1. Repartizarea regională a investiţiei
(147)
Conform datelor publicate în Raportul BVCA privind activitatea de investiţie în anul 2005, suma totală de investiţii private în acţiuni în regiunea West Midlands a fost de 4 % din nivelul total din Regatul Unit, în timp ce regiunile Londrei şi de sud-est au avut împreună 44 % din totalul investiţiilor din Regatul Unit. În ceea ce priveşte investiţiile din stadiul incipient, în regiunea West Midlands procentul a fost de 1 % din suma totală investită în stadiul incipient din Regatul Unit, în timp ce în regiunile Londrei şi de sud-est acesta s-a ridicat la 49 %. În ceea ce priveşte etapa de dezvoltare, în regiunea West Midlands s-au realizat 2 % din investiţii, iar în sud-est şi Londra 42 % din investiţiile totale de dezvoltare din Regatul Unit. Aceste date trebuie analizate în contextul contribuţiei la PIB a diferitelor regiuni din întreg Regatul Unit, în privinţa cărora cele mai recente informaţii disponibile de la Eurostat sunt din anul 2003; acestea arată faptul că West Midlands a contribuit cu 8 %, în timp ce regiunea de sud-est şi regiunea Londrei au contribuit împreună cu 34 % la PIB în 2003. Acest lucru arată faptul că, în West Midlands, volumul de capital propriu furnizat prin investiţii în stadiul incipient şi de dezvoltare privind activitatea economică este mult mai redus decât în zona de sud-est şi zona Londrei.
(148)
Conform analizei (37) capitalizării totale de piaţă a firmelor cotate la LSE şi AIM, în Midlands există unul dintre cele mai mici niveluri de capitalizare totală de piaţă. În anul 2003, capitalizarea regională de piaţă ca procent din PIB a atins în zona Londrei nivelul de 621 %, în zona de sud-est 139 %, în întreg Regatul Unit 153 % şi numai 25 % în regiunea Midlands. În ceea ce priveşte performanţa sa economică, regiunea Midlands are un nivel scăzut de capitalizare de piaţă faţă de alte regiuni din Regatul Unit.
6.3.1.2.2. Cererea IMM-urilor din regiunea West Midlands de finanţare prin acţiuni
(149)
Este dificil de verificat din date statistice dacă există o cerere nesatisfăcută a societăţilor cu planuri de afaceri viabile pentru finanţare. Pentru a depăşi această problemă, sondajele s-au dovedit a fi cel mai bun mijloc de cercetare a cererii societăţilor cu planuri de afaceri viabile pentru finanţare prin acţiuni.
(150)
Autorităţile din Regatul Unit au realizat mai multe consultări, ateliere şi sondaje cu privire la cererea de capital propriu în rândul IMM-urilor din West Midlands. În aprilie 2003 a avut loc un sondaj în care 73 % din cei 41 de respondenţi din comunitatea de afaceri regională au considerat că accesul la pieţele de capital reprezenta o problemă serioasă pentru IMM-uri şi 88 % au considerat că pieţele de capital recunoscute nu satisfăceau necesităţile IMM-urilor. În plus, 68 % din respondenţi au considerat că Ofex era utilizată în mică măsură de IMM-uri şi 73 % dintre aceştia erau interesaţi să se implice în proiectul Investbx.
(151)
În noiembrie 2003, la Birmingham a avut loc o întrunire cu tema Investbx la care au participat 81 de reprezentanţi ai comunităţii de afaceri. O întrunire ulterioară a avut loc la Londra, la Centre for Study of Financial Innovation (CSFI) la care au fost invitaţi să participe 27 de reprezentanţi ai comunităţii de afaceri. Feedback-ul oferit de CSFI a fost aproape unanim în favoarea proiectului. În mai 2004, au fost abordate 21 de firme de consultaţi profesionişti pentru a obţine implicarea lor profundă în dezvoltarea propunerii Investbx şi pentru a aprecia câţi dintre clienţii acestora sunt eligibili pentru a participa la Investbx. 13 firme au indicat faptul că se gândesc să propună pe an între 1-6 clienţi din portofoliul lor pentru a participa la Investbx. Dat fiind faptul că un mic procent de firme s-au implicat în ateliere, autorităţile din Regatul Unit consideră faptul că finanţarea prin acţiuni a 10 IMM-uri pe an în proiectul financiar Investbx reprezintă o estimare rezervată a cererii. Din moment ce consultanţii profesionişti sunt plătiţi numai dacă societăţile strâng cu succes capital, este în interesul lor să propună doar societăţi cu planuri de afaceri viabile, pentru ca numai acele societăţi considerate de aceştia vor atrage investitori să intre pe Investbx.
(152)
În ceea ce priveşte strângerea de finanţare prin acţiuni pentru IMM-urile din West Midlands în intervalul 0,5-2 milioane GBP - principalul obiectiv al Investbx - pieţele existente care oferă finanţare prin acţiuni IMM-urilor nu satisfac suficient cererea conform autorităţilor din Regatul Unit şi prin urmare, nu rezolvă carenţa pieţei. Deşi au intermediat investiţii în acţiuni în mai multe IMM-uri din West-Midlands, acestea nu asigură o acoperire suficientă a regiunii şi nici una dintre ele nu este concentrată din punct de vedere regional asupra IMM-urilor. Autorităţile din Regatul Unit consideră că toate dovezile disponibile duc la următoarea concluzie - carenţa pieţei nu va fi abordată de sectorul privat. La două întruniri separate, iniţiate de AWM, directorii Ofex au fost invitaţi să-şi prezinte planurile de abordare a carenţei pieţei din West Midlands însă, conform autorităţilor din Regatul Unit, Ofex fie nu a putut, fie nu a fost interesată de acest subiect.
(153)
În prezent, 7 întreprinderi din West Midlands sunt cotate la Ofex şi numai 5 dintre acestea sunt tranzacţionate (38). Regatul Unit nu consideră că Ofex a rezolvat carenţa pieţei şi nici nu consideră că Ofex acoperă cererea de cel puţin 10 societăţi pe an, estimată în prezent în regiune. Numai o nouă IMM din West Midlands a fost cotată la Ofex în 2005 şi tot una singură în 2004, în timp ce la Investbx se aşteaptă să fie cotate pe an între 5-12 noi societăţi din West Midlands.
(154)
Comisia consideră că, în conformitate cu punctul 5.2.1 din Instrucţiunile privind capitalul de risc, au fost furnizate suficiente dovezi pe baza mai multor studii pentru a ajunge la concluzia că există o carenţă a pieţei în regiunea West Midlands în intervalul 0,5 milioane GBP-2 milioane GBP.
6.3.2. Instrumentul de ajutor este adecvat pentru atingerea obiectivului de interes comun?
(155)
În conformitate cu punctul 5.2.2 din Instrucţiunile privind capitalul de risc, Comisia apreciază dacă măsura este capabilă să atenueze carenţa pieţei recunoscute. În plus, Comisia ţine seama de orice evaluare a impactului şi examinează posibilitatea de atingere a aceloraşi obiective prin alte mijloace.
6.3.2.1. Concentrarea asupra carenţei pieţei
(156)
Având în vedere faptul că la nivelul Investbx, ajutorul propus abordează carenţa pieţei descrise anterior prin constituirea unei platforme regionale de tranzacţionare electronică on-line care va permite IMM-urilor să se prezinte pentru a strânge capital şi pentru a-şi tranzacţiona acţiunile. În acelaşi timp va permite investitorilor să vizualizeze informaţii direct detaliate şi certificate în mod independent despre IMM-uri. Prin urmare, Investbx va creşte fluxul de informaţii în mod eficient, va permite investitorilor să aibă o mai bună percepţie a relaţiei risc-recompensă cu privire la IMM-uri şi va reduce costurile de tranzacţie privind obţinerea de informaţii despre IMM-uri pentru investitori prin realizarea de documente de cercetare despre IMM-urile disponibile în mod public.
(157)
Investbx are drept scop strângerea de capital propriu, în special pentru IMM-urile din regiunea West Midlands. Planul de afaceri Investbx prevede strângerea de fonduri primare pentru cel puţin 47 de IMM-uri din West Midlands pe o perioadă de cinci ani, în valoare cel puţin 70 milioane GBP. În comparaţie cu Ofex care argumentează faptul că este, de asemenea, prezentă în West Midlands şi că are un volum de tranzacţii similar, autorităţile din Regatul Unit, în comentariile lor la decizia de iniţiere a procedurii, au tras următoarele concluzii:
-
În cinci ani începând cu anul 2000, la Ofex s-a strâns o finanţare primară de numai 43,3 milioane GBP în intervalul de 0,5 GBP-2 milioane GBP pentru 39 de societăţi din întreg Regatul Unit.
-
La scoaterea finanţării primare din totalul fondurilor strânse, societăţile Ofex au strâns doar sume modeste prin emisiunile primare (ex. 0,8 milioane GBP în întreg Regatul Unit în 2004).
-
Dacă se ţine seama numai de societăţile cu sediul în West Midlands, la Ofex s-au strâns fonduri (primare şi secundare) în valoare totală de 12 milioane GBP pe o perioadă de cinci ani între anii 2001-2005.
-
Din anul 2000, la Ofex s-au strâns numai 3,5 milioane GBP de finanţare primară pentru 5 societăţi cu sediul în West Midlands.
(158)
Investbx oferă o concentrare regională cu o reţea locală de prestatori de servicii şi investitori care este importantă, în special, pentru investiţiile în acţiunile IMM-urilor aflate în stadiul de dezvoltare. Aceste investiţii necesită adesea o urmărire atentă şi o relaţie directă între investitor şi obiectul de investiţie, IMM. Conform studiilor teoretice şi empirice, trebuie notat faptul că apropierea investitorului de societatea finanţată este o variabilă relevantă în alegerea de investiţie (39). Se poate chiar argumenta faptul că, probabil, un investitor local poate fi încurajat să investească într-o firmă locală nu numai pentru un avantaj informaţional plauzibil, ci şi deoarece va putea să ofere obiectelor de investiţie un avantaj specific, conectându-le la reţeaua lor locală, cât şi pentru a profita de efectul extern asupra altor societăţi sau chiar şi din motive de patriotism regional. Concentrarea regională este demonstrată prin faptul că Investbx deserveşte numai IMM-uri din West Midlands, are o echipă formată din 6-8 oameni cu sediul în West Midlands, precum şi un consiliu neexecutiv format din profesionişti din West Midlands cu experienţă în IMM-uri.
(159)
Investbx va oferi IMM-urilor servicii integrate, inclusiv de strângere de fonduri, marketing şi cercetare independentă, precum şi de conectare la o reţea locală de profesionişti care vor sprijini IMM-urile pentru a se integra cu succes în platforma de tranzacţionare de acţiuni. Spre deosebire de pieţele recunoscute, pentru a intra pe Investbx, IMM-urile trebuie să furnizeze un raport de cercetare independent şi standardizat, care va facilita strângerea de informaţii despre IMM-urile relevante pentru investitori. Acest pachet de servicii împreună cu raportul independent, aflate întotdeauna la dispoziţia investitorilor, vor îmbunătăţi şansele IMM-urilor de a strânge capital la Investbx în mod eficient.
(160)
În plus, Investbx aduce un concept inovator de tranzacţionare secundară, diferit în multe privinţe de pieţele recunoscute de acţiuni. În timp ce LSE, AIM şi Ofex folosesc mecanisme clasice de stabilire a pieţei printr-un sistem guvernat de cotaţii, cu preţ de cumpărare şi preţ de vânzare, Investbx nu are formatori de piaţă care să genereze venituri pe baza diferenţei dintre preţul de cumpărare şi preţurile de vânzare, fie prin vânzarea unui volum mare de acţiuni, fie prin vânzarea la o diferenţă mare. Punerea în legătură a investitorilor şi IMM-urilor se va realiza prin piaţa de licitaţii electronică on-line la un preţ unic ce permite eliminarea costurilor de tranzacţie care ar fi generate altfel de diferenţele dintre preţul de cumpărare şi preţurile de vânzare. Mai mult, în comparaţie cu Recognised Investment Exchanges (burse de investiţii recunoscute) (RIE), precum AIM şi LSE, Investbx, fiind un reprezentat desemnat al unui sistem alternativ de tranzacţionare (The Share Centre), este supusă unei reglementări mai puţin stricte de către FSA. Acest statut necesită o conformitate legală mai puţin strictă şi permite, în mod proporţional cu sumele strânse de maximum 2 milioane GBP, un acces mai uşor şi mai puţin costisitor pentru IMM-uri la o platformă de tranzacţionare.
(161)
Costurile globale de strângere a unui volum mic de capital propriu vor fi mai mici decât în cazul pieţelor recunoscute ca fiind mai mature. Regatul Unit ilustrează acest fapt exemplificând că pentru a strânge 2,5 milioane GBP, costurile totale ale capitalului propriu primit sunt de aproximativ 10 % la Investbx, în timp ce la AIM se ridică la 24 %. Autorităţile din Regatul Unit mai afirmă faptul că tipul serviciilor primite la acest preţ variază, de exemplu, comandarea unei cercetări independente puse ulterior la dispoziţia investitorilor privaţi nu are loc pe nici o piaţă recunoscută. Din moment ce păstrarea costurilor la un nivel permisibil este importantă, este puţin probabil ca acestea să fie singurul sau chiar principalul element propulsor al IMM-urilor care aleg să intre pe Investbx. Multe IMM-uri din West Midlands vor alege Investbx sau nimic. Posibilitatea de obţinere a cercetărilor de către investitori reprezintă o îmbunătăţire calitativă a Investbx care se aşteaptă la o creştere a şanselor IMM-urilor de a primi finanţare. Totuşi, Investbx va fi în mai multe privinţe mai rentabilă decât Ofex. Acest lucru se va datora mai ales costurilor reduse de cercetare şi marketing, legate de tiparele standardizate şi de plierea serviciilor la necesităţile IMM-urilor în etapa de finanţare primară şi de eliminare a diferenţei dintre preţul de cumpărare şi preţul de vânzare în etapa secundară.
(162)
Investbx va pune la dispoziţia tuturor potenţialilor investitori sau consultanţi financiari documente de admitere şi cercetarea independentă detaliată privind toate IMM-urile. Aceste informaţii se vor găsi pe website-ul Investbx. Aceste informaţii sunt de obicei elaborate numai pentru pachete mai mari de acţiuni şi sunt disponibile numai investitorilor instituţionali. Furnizarea nediscriminatorie de informaţii detaliate, în special de cercetare independentă tuturor investitorilor este, conform autorităţilor din Regatul Unit, unul dintre factorii cheie ai succesului aşteptat al măsurii.
(163)
Pentru îmbunătăţirea eficienţei de informare şi de tranzacţie, Investbx abordează mai curând cauza carenţei pieţei decât consecinţele acesteia.
(164)
În plus, Investbx are drept scop eliminarea diferenţei primele surse de finanţare şi pieţele recunoscute ca fiind mai mature, prin care are o „funcţie de indexare”. Această funcţie ar fi benefică nu numai pentru obiectele de investiţie, ci şi pentru investitorii de pe pieţele adiacente, oferind posibilităţi de ieşire pentru investiţiile lor. Dovezile disponibile nu indică faptul că Ofex acţionează ca element de propulsare către pieţele mai mature din regiunea West Midlands. Pe website-ul Ofex, sunt menţionate 54 de societăţi care au trecut de la Ofex la AIM, între anii 2001 - 2004. Totuşi, între 2003 - 2005, numai o societate din regiunea West Midlands a trecut de la Ofex la AIM.
(165)
În comparaţie cu pieţele mai mature, capacitatea sa de a îmbunătăţi transparenţa informaţiilor pentru investitori şi de a reduce anumite costuri de strângere de fonduri şi de tranzacţionare de acţiuni demonstrează utilitatea Investbx în ceea ce priveşte diminuarea carenţei pieţei.
(166)
Având în vedere ajutorul la nivelul IMM-urilor, măsura va facilita furnizarea de capital propriu IMM-urilor, lucru dificil de obţinut - din cauza carenţei pieţei - chiar dacă acestea au planuri de afaceri viabile.
6.3.2.2. Evaluarea impactului şi utilizarea de mijloace alternative
(167)
Conform planului financiar Investbx, pe durata primilor cinci ani de existenţă, aceasta trebuie să strângă cel puţin 70 milioane GBP pentru cel puţin 47 de societăţi. IMM-urile care au strâns capital propriu vor fi admise la tranzacţionare pe platforma de tranzacţionare Investbx.
(168)
Conform autorităţilor din Regatul Unit, odată ce sondajele au stabilit nesatisfacerea cererii, înainte de a stabili măsura, autorităţile din Regatul Unit au încercat să diminueze carenţa pieţei cu ajutorul structurii de piaţă existente. Reprezentanţii Ofex au fost invitaţi să se întâlnească cu AWM la 12 iulie 2005, în acest moment fiind solicitaţi să demonstreze faptul că ar putea aborda carenţa pieţei din regiunea West Midlands. În această eventualitate, AWM s-ar da la o parte. Ofex s-a hotărât să nu furnizeze informaţii şi, prin urmare, AWM a ajuns la concluzia că fie Ofex nu avea planuri specifice de abordare a carenţei pieţei, fie nu avea suficiente resurse pentru a o aborda, fie o combinaţie a celor două. În lipsa interesului privat de abordare a carenţei, părea a fi necesară o intervenţie din partea statului.
(169)
Comisia priveşte pozitiv faptul că, în conformitate cu punctul 5.2.2 din Instrucţiunile privind capitalul de risc, măsura poate diminua carenţa pieţei recunoscute. În plus, Comisia ţine seama de faptul că au fost avute în vedere alte măsuri însă care nu au oferit rezultatele dorite şi ia act de faptul că se aşteaptă ca măsura să aibă un impact pozitiv asupra diminuării carenţei pieţei.
6.3.3. Efectul încurajator şi necesitatea ajutorului
(170)
În conformitate cu punctul 5.2.3 din Instrucţiunile privind capitalul de risc, Comisia evaluează efectul încurajator şi necesitatea ajutorului. Măsura are un efect încurajator dacă determină o schimbare de comportament în favoarea creşterii globale a capitalului de risc. În Instrucţiunile privind capitalul de risc, Comisia anunţă faptul că va ţine, de asemenea, seama de caracterul guvernat de profit al deciziei de investiţie, în special de gestiunea comercială (punctul 5.2.3.1 Instrucţiuni privind capitalul de risc), de prezenţa comitetului de investiţie (punctul 5.2.3.2 Instrucţiuni privind capitalul de risc), de amploarea măsurii (punctul 5.2.3.3 Instrucţiuni privind capitalul de risc) şi de implicarea investitorilor providenţiali în stadiul incipient (punctul 5.2.3.4 Instrucţiuni privind capitalul de risc).
(171)
Prezentul caz se referă la un instrument de investiţie care facilitează punerea în legătură a investitorilor privaţi şi IMM-urilor ţintă. Decizia de investiţie este luată în totalitate de investitorii privaţi iar IMM-urile vor primi numai capital de investiţii. Deciziile de investiţie privind strângerea de fonduri pentru IMM-uri vor fi guvernate în totalitate de profit.
(172)
Fiind o piaţă de acţiuni, Investbx are o funcţionare diferită de cea a fondurilor cu capital de risc. În cazul fondurilor cu capital de risc, conducerea joacă un rol important în deciziile de investiţie. Investbx nu furnizează finanţare IMM-urilor şi nici nu ia decizii de investiţie. Prin urmare, aceste criterii sunt puţin relevante.
(173)
Având în vedere gestiunea comercială (punctul 5.2.3.1 Instrucţiuni privind capitalul de risc), pe de o parte, din moment ce conducerea Investbx nu va lua decizii de investiţii în ceea ce priveşte strângerea de fonduri pentru IMM-uri, acest aspect nu este relevant în acest caz. Pe de altă parte, Regatul Unit a dat asigurări că la nivelul conducerii Investbx va fi formată din profesionişti cu experienţă şi realizări dovedite în materie de instrumente ale pieţei de capital, acest lucru urmând a fi privit în mod pozitiv.
(174)
Având în vedere prezenţa unui comitet de investiţie (punctul 5.2.3.2 Instrucţiuni privind capitalul de risc), natura Investbx nu permite implicarea unui comitet de investiţie în procesul decizional privind investiţiile în IMM-uri. În acelaşi timp, Comisia priveşte în mod pozitiv faptul că proiectul Investbx a fost dezvoltat cu implicarea experţilor din comunitatea profesională din West Midlands.
(175)
Având în vedere amploarea măsurii (punctul 5.2.3.3 Instrucţiuni privind capitalul de risc), Comisia ia act de faptul că Investbx nu va furniza fonduri IMM-urilor de la bugetul propriu. Pentru strângerea de fonduri, va apela la piaţă. În conformitate cu planul financiar, se aşteaptă ca suma ajutorului să fie suficientă pentru a permite Investbx să atingă, în termen de cinci ani, dimensiunea critică pentru a utiliza economiile de scară şi pentru a deveni mai profitabilă. Acest lucru este privit în mod pozitiv.
(176)
Având în vedere, pe de o parte, implicarea investitorilor providenţiali în stadiul incipient (punctul 5.2.3.4 Instrucţiuni privind capitalul de risc), prezenta măsură nu implică investiţiile în stadiul incipient, prin urmare, acest criteriu nu se aplică. Pe de altă parte, potenţialii investitori providenţiali pot utiliza Investbx la fel ca orice alţi investitori pentru a investi în IMM-uri.
(177)
Având în vedere necesitatea măsurii, Comisia ia mai întâi act de faptul că nici un operator privat de piaţă nu a fost dispus să demareze iniţiativa Investbx fără acordarea ajutorului de stat. Acest lucru poate decurge din faptul că înfiinţarea unei pieţe regionale on-line pentru IMM-uri presupune riscuri substanţiale în perioada de început până când sunt obţinute economiile la scară. În consecinţă, pentru a stabili segmentul carenţei pieţei prin constituirea Investbx şi sprijinirea acesteia în scopul atingerii pragului de rentabilitate în primii cinci ani de funcţionare, ajutorul de stat este considerat necesar.
(178)
În cele ce urmează, Comisia evaluează în continuare efectul încurajator.
(179)
În conformitate cu estimările bazate pe sondajele realizate de autorităţile din Regatul Unit, în fiecare an cel puţin 10 IMM-uri din West Midlands cu planuri de afaceri viabile caută capital propriu însă nu îl primesc. Investbx intenţionează să obţină capital propriu pentru cel puţin 47 de întreprinderi pe durata primilor cinci ani de activitate. În plus, este probabil ca furnizarea de capital propriu în intervalul 0,5-2 milioane GBP să aibă efecte pozitive asupra pieţelor financiare adiacente. Investitorii providenţiali şi alţi investitori tradiţionali care de obicei oferă finanţare sub 0,5 milioane GBP vor putea să utilizeze Investbx ca o nouă posibilitate de ieşire pentru investiţia lor, prin care pieţe recunoscute ca fiind mai mature şi investitori implicaţi în tranzacţii mai mari, precum AIM şi fondurile cu capital de risc, pot beneficia de pe urma firmelor care se vor dezvolta cu ajutorul Investbx şi vor avea nevoie de tranşe financiare mai mari de 2 milioane GBP prin cotarea la burse. Măsura se referă la un proiect pilot care, dacă are succes, poate duce la alte asemenea proiecte în alte regiuni.
(180)
Efectul încurajator al ajutorului acordat Investbx este evident prin faptul că aceasta nu ar exista fără ajutor de stat conform celor susţinute de Regatul Unit şi Ofex. În plus, un termen clar de întrerupere a ajutorului stimulează Investbx să devină profitabilă şi viabilă din punct de vedere comercial. Măsura intenţionează să schimbe comportamentul investitorilor, precum şi pe cel al IMM-urilor, îmbunătăţind schimbul de informaţii dintre acestea privind potenţialele relaţii.
(181)
Măsura Investbx nu oferă ajutoare la nivelul investitorilor; prin urmare, nu denaturează mecanismul de încurajare privind alegerea celor mai profitabile investiţii. Contrar altor măsuri de ajutor de stat, adică ajutoare directe pentru investiţia în IMM-uri, stimulentele adresate investitorilor rămân nedistorsionate.
(182)
În conformitate cu estimările autorităţilor din Regatul Unit, se aşteaptă ca cel puţin 47 societăţi să primească finanţare prin acţiuni în condiţiile oferite de Investbx pe durata primilor cinci ani. Majoritatea acestora pot fi altfel descurajate de condiţiile existente în prezent pe piaţă, în special de lipsa de informaţii, procedurile complicate şi preţurile curente. Datorită constituirii unui nou canal de strângere de finanţare prin acţiuni, concentrării tuturor serviciilor aferente şi unei posibilităţi de tranzacţionare a propriilor acţiuni ulterior, se aşteaptă ca IMM-urile să strângă mai multă finanţare prin acţiuni pentru dezvoltarea lor. Acesta este efectul încurajator al măsurii.
(183)
Comisia consideră că, în conformitate cu punctul 5.2.3 din Instrucţiunile privind capitalul de risc, măsura este necesară şi asigură un efect încurajator.
6.3.4. Proporţionalitatea ajutorului
(184)
În conformitate cu punctul 5.2.4 din Instrucţiunile privind capitalul de risc, Comisia evaluează proporţionalitatea ajutorului. Comisia examinează faptul dacă ajutorul nu depăşeşte necesarul de a induce un aport mai mare de capital de risc, în special dacă investitorii nu sunt compensaţi în mod excesiv şi dacă riscul de pierderi nu este suportat în totalitate de sectorul public în timp ce beneficiile se scurg la alţi investitori. În plus, Comisia poate considera că o licitaţie deschisă sau o invitaţie la licitaţie publică a investitorilor va avea o influenţă pozitivă asupra evaluării.
(185)
Va exista o invitaţie la licitaţie publică a investitorilor de a utiliza Investbx şi informaţiile despre Investbx vor fi disponibile în mod public tuturor investitorilor pe website-ul Investbx. Măsura nu va fi închisă, ci va rămâne deschisă tuturor investitorilor.
(186)
În comparaţie cu schemele privind capitalul de risc folosite de obicei de statele membre pentru a reduce carenţa pieţei, suma de finanţare publică utilizată este foarte limitată. Schemele regionale privind capitalul de risc care acoperă regiuni similare West Midlands din punct de vedere al dimensiunii presupun în mod normal sume mult mai mari de ajutor decât cele prevăzute pentru această măsură (40). În plus, Investbx nu furnizează singură capital IMM-urilor. Măsura introduce numai un nou tip de piaţă pentru investiţii în IMM-uri, care facilitează tranzacţii între părţi private în condiţiile pieţei. În acest sens, Investbx pare eficientă, în special în ceea ce priveşte abordarea carenţei pieţei.
(187)
Dimensiunea ajutorului este calculată astfel încât să permită Investbx să obţină economii la scară şi să ajungă la o dimensiune suficientă pentru a putea atinge pragul de rentabilitate după cinci ani. Limita maximă a ajutorului este de 3 milioane GBP. Acesta acoperă numai diferenţa dintre potenţialele venituri obţinute din activitatea Investbx şi costurile contractate de Investbx în primii cinci ani. Ajutorul efectiv va fi limitat la ceea ce este necesar pentru a acoperi potenţialele pierderi. Dacă Investbx funcţionează atât de bine încât reuşeşte să-şi acopere costurile administrative înainte ca suma totală a ajutorului să fie cheltuită, partea de subvenţie rămasă se va întoarce la AWM.
(188)
Comisia ia în mod pozitiv act de faptul că măsura este limitată la cinci ani. După această perioadă, autoritatea regională, AWM, fie va închide Investbx, fie va vinde acţiunile acesteia în cadrul unei licitaţii deschise şi nediscriminatorii la care poate participa oricine, inclusiv Ofex. AWM ar primi atunci înapoi cel puţin o parte din subvenţia totală şi posibil chiar mai mult sub forma preţului de vânzare Investbx.
(189)
Comisia consideră că ajutorul este limitat la minimum necesar şi, prin urmare, este proporţional.
6.3.5. Denaturarea concurenţei şi efectul asupra tranzacţiilor ar trebui limitat pentru a se asigura faptul că măsura de ajutor nu este, prin analiză comparativă, contrară interesului comun.
(190)
În conformitate cu punctul 5.3 din Instrucţiunile privind capitalul de risc, Comisia va evalua efectele negative ale măsurii pentru a le compara cu efectele pozitive. În cele ce urmează, se va discuta despre posibilul efect de evicţiune asupra potenţialilor concurenţi şi despre alte efecte negative.
6.3.5.1. Potenţiali concurenţi şi măsura în care aceştia pot fi afectaţi de efectul de evicţiune
(191)
Principalul serviciu prestat de Investbx este obţinerea de capital propriu în intervalul 0,5-2 milioane GBP pentru IMM-uri. Serviciile aferente prestate de Investbx sunt auxiliare şi au ca scop principal canalizarea capitalului propriu către IMM-uri. Deşi investiţia la nivel local în IMM-uri are unele avantaje, piaţa geografică a acestor tranşe de capital propriu se extinde cel puţin la nivelul întregului Regat Unit, datorită acelor IMM-uri care au primit deja o astfel de finanţare din surse cu sediul în alte regiuni din Regatul Unit, precum Londra. Deşi a existat un exemplu de primire de finanţare din străinătate (41), în general, piaţa de capital propriu pentru tranşe între 0,5-2 milioane GBP tinde să se extindă la nivel naţional.
(192)
În cele ce urmează se va discuta despre potenţialele efecte ale ajutorului asupra concurenţilor. Categoria concurenţilor care furnizează sau facilitează furnizarea de finanţare în intervalul 0,5-2 milioane GBP ar putea include investitorii providenţiali, societăţile cu capital de risc, brokerii, sistemele alternative de tranzacţionare, precum şi bursele principale, AIM şi LSE.
(193)
În comparaţie cu finanţarea investitorilor providenţiali, Investbx facilitează, pe de o parte, furnizarea unui volum mai mare de capital propriu şi, pe de altă parte, necesită un nivel mai ridicat de confidenţialitate şi mai multe studii independente decât investitorii providenţiali. Deşi unele reţele sau sindicate de investitori providenţiali pot furniza aceleaşi sume de capital propriu, în acest caz concurenţa lor cu Investbx poate fi relativ limitată, deoarece aceşti investitori providenţiali ar oferi capital propriu cu costuri mai mici decât Investbx având în vedere faptul că nu necesită acelaşi nivel de cercetare şi confidenţialitate. În plus, investitorii providenţiali ar putea chiar să beneficieze de pe urma măsurii, investind prin Investbx. Comisia a primit numai comentarii pozitive din partea comunităţii investitorilor providenţiali.
(194)
Fondurile private cu capital de risc, conform celor demonstrate anterior, se concentrează în principal asupra tranzacţiilor mai mari. Investbx va facilita dezvoltarea IMM-urilor care ar putea fi în continuare preluate de fonduri cu capital privat sau de investitori pe pieţele recunoscute ca fiind mai mature. Un anume grad de concurenţă cu aceste fonduri care furnizează un volum mic de capital propriu nu poate fi exclus. Comisia a primit numai comentarii pozitive din partea reprezentanţilor industriei cu capital de risc, şi anume Catapult Venture Managers Ltd. şi Advantage Growth Fund. Din moment ce caracteristica principală a Investbx este de a strânge capital pentru IMM-uri de la investitori şi de a acţiona ca o platformă de tranzacţionare, nu este ea cea care furnizează finanţare societăţilor tranzacţionate. Prin urmare, se află într-o foarte mică măsură în concurenţă cu fondurile de capital de risc.
(195)
Din partea comunităţii de brokeri, Comisia a primit comentarii critice de la JP Jenkins care susţinea faptul că Investbx va deveni un concurent direct care va beneficia de un avantaj concurenţial prin ajutorul de stat acordat, ceea ce ar duce la o denaturare a concurenţei cu prejudicierea poziţiei JP Jenkins. În această privinţă, Comisia ia act de declaraţia autorităţilor Regatului Unit referitoare la faptul că JP Jenkins utilizează un model de afaceri diferit de cel al Investbx. JP Jenkins este un broker de executare şi un formator de piaţă care pune în legătură tranzacţiile de pe piaţa titlurilor necotate. În plus, nu există nici o obligaţie de reglementare pentru această piaţă. În consecinţă, Regatul Unit afirmă faptul că JP Jenkins nu îndeplineşte funcţia de strângere de fonduri pentru IMM-uri, acesta fiind obiectivul principal al Investbx. Aceleaşi argumente sunt valabile şi pentru activitatea celorlalţi brokeri de executare. În orice caz, în ceea ce priveşte afirmaţiile JP Jenkins, în iunie 2006 înainte de a elimina posibilitatea de căutare pe regiuni pe website-ul său, JP Jenkins a tranzacţionat 157 de societăţi din care numai patru au fost din West Midlands. Prin urmare, Comisia consideră că posibilitatea ca Investbx să afecteze JP Jenkins va fi cel puţin foarte limitată.
(196)
Investbx intenţionează să intre pe piaţa platformelor de tranzacţionare pentru finanţarea prin acţiuni a societăţilor care nu pot fi cotate la bursa principală din Regatul Unit. LSE nu este considerată ca fiind un potenţial concurent al Investbx, din moment ce societăţile tranzacţionate pe cele două pieţe ar fi diferite în ceea ce priveşte dimensiunea şi alte caracteristici impuse de LSE. Pentru a fi cotate la LSE, societăţile trebuie să îndeplinească anumite criterii: ex. 25 % din acţiuni trebuie deţinute de public, 3 ani experienţă de tranzacţionare şi capital circulant pentru cel puţin următoarele 12 luni sau o minimă capitalizare de piaţă. Mai mult, AIM nu este corespunzătoare pentru strângerea de sume sub 2 milioane GBP, deoarece costul direct de strângere a unei astfel de sume poate reprezenta în medie 20 %-26 % din capitalul strâns. AIM nu prestează IMM-urilor aceleaşi servicii ca Investbx. În consecinţă, IMM-urile care strâng 2 milioane GBP nu sunt încurajate să utilizeze AIM.
(197)
Sistemele alternative de tranzacţionare existente, precum Ofex şi The Share Centre pot, de asemenea, să furnizeze finanţare primară sau secundară IMM-urilor. Având în vedere concurenţa de pe piaţă în ansamblu, efectele Investbx se vor limita numai la o singură regiune din Regatul Unit. Mai mult, în această regiune furnizarea şi intermedierea de capital propriu sunt mai puţin dezvoltate decât în Regatul Unit, în ansamblu. Având în vedere posibila concurenţă, în special cu Ofex, Comisia reaminteşte faptul că în prezent, numai 5 % din societăţile tranzacţionate la Ofex au sediul în West Midlands. Din această regiune, între anii 2000-2005, numai 10 societăţi au fost admise la Ofex. Dintre societăţile cotate în prezent, începând cu anul 2003 numai 2 au fost admise. Ofex acţionează la scară naţională şi are drept scop tranzacţiile internaţionale şi nu poate fi exclus faptul că va utiliza platforma sa îmbunătăţită pentru a tranzacţiona volume şi mai mari, precum şi acţiuni ale societăţilor mari care pot fi cotate la alte burse. Mai mult, conform autorităţilor din Regatul Unit, pe durata a şase ani, începând cu 2000 până în 2005, Ofex a strâns numai 3,5 milioane GBP finanţare primară pentru 5 societăţi cu sediul în West Midlands. În acelaşi timp, Ofex a strâns în total 43,3 milioane GBP finanţare primară în intervalul 0,5-2 milioane GBP pentru 39 de societăţi din Regatul Unit. În consecinţă, în West Midlands, denaturarea pieţei în ceea ce priveşte volumul de finanţare primară şi numărul de IMM-uri care pot să treacă de la Ofex la Investbx este foarte limitat.
(198)
Comisia consideră că nu ar exista nici o denaturare a concurenţei dacă Investbx nu ar avea succes, nu ar strânge capital şi/sau nu ar tranzacţiona nici o IMM. În acest caz, măsura ar fi doar ineficientă însă nu şi denaturantă.
(199)
La nivelul IMM-urilor în care s-a investit prin Investbx, denaturarea concurenţei este, de asemenea, limitată. Avantajul lor se limitează la regiunea West Midlands şi la accesul îmbunătăţit la serviciile financiare sub forma unei concentrări a serviciilor diferite de cea prevăzută de condiţiile de piaţă şi sub forma strângerii de fonduri de la investitorii interesaţi de regiune, pentru care trebuie să plătească, în orice caz, 6 % din fondurile strânse. Mai mult, accesul la Investbx este permis numai IMM-urilor din West Midlands care îndeplinesc regulile de confidenţialitate prescrise şi care furnizează o cercetare independentă. Investitorii privaţi sunt cei care vor decide la sfârşit care sunt IMM-urile cu cel mai bun plan de afaceri în care merită să se investească.
6.3.5.2. Alte denaturări ale concurenţei
(200)
Având în vedere denaturările concurenţei stabilite la punctul 5.3.2 din Instrucţiunile privind capitalul de risc, Comisia examinează dacă măsura va duce la crearea unei puteri de piaţă semnificative a IMM-urilor ţintă, dacă va un efect de menţinere a firmelor ineficiente pe linia de plutire sau de furnizare excedentară de finanţare cu capital de risc şi dacă ajutorul poate duce la o repartizare ineficientă a factorilor de producţie pe regiuni.
(201)
În conformitate cu evaluarea existenţei ajutorului la nivelul IMM-urilor, IMM-urile ţintă vor primi capital de risc de la investitori privaţi, fără nici un element de ajutor. Singurul avantaj de care vor beneficia constă în primirea de servicii care nu sunt altfel disponibile pe piaţă. Faptul că fără ajutor nu se poate ajunge la dezvoltarea puterii de piaţă ţine de natura avantajului. În mod similar, natura privată a deciziilor de investiţie va asigura faptul că măsura nu va afecta menţinerea firmelor sau sectoarelor ineficiente pe linia de plutire sau nu va modifica repartizarea factorilor de producţie pe regiuni.
6.3.5.3. Alţi factori care limitează efectul de denaturare asupra concurenţei
(202)
Comisia consideră că ajutorul de 3 milioane GBP acordat Investbx poate denatura concurenţa, totuşi există mai multe aspecte care limitează prejudiciul ce poate fi adus concurenţilor. Măsura este limitată din punct de vedere geografic, temporal şi al sumei ajutorului acordat.
(203)
În primul rând, ajutorul acordat Investbx va fi strict limitat la cel mult 3 milioane GBP. Această sumă de ajutor nu va fi majorată şi este limitată la ceea ce este necesar pentru a acoperi potenţialele pierderi în etapa de lansare a Investbx.
(204)
În al doilea rând, Investbx îşi oferă serviciile numai IMM-urilor cu sediul în regiunea West Midlands, în timp ce alte pieţe, precum Ofex, îşi oferă serviciile în întreg Regatul Unit, precum şi în străinătate. Prin urmare, orice potenţiale efecte de denaturare ar fi limitate la o mică parte a pieţelor recunoscute de operatori.
(205)
În al treilea rând, ajutorul este, de asemenea, limitat la o perioadă de cinci ani. După această perioadă, AWM fie va vinde acţiunile sale Investbx în cadrul unei proceduri de licitaţie deschisă şi nediscriminatorie investitorilor privaţi, fie va închide Investbx şi astfel, posibila denaturare va fi eliminată. În caz de vânzare, orice fonduri rămase din subvenţia iniţială vor fi rambursate AWM. Deşi Investbx nu acoperă numai o investiţie iniţială, ci şi costurile de lansare pe piaţă pe cinci ani, Comisia consideră această sumă necesară. Din moment ce se estimează că un număr limitat de noi IMM-uri vor intra anual pe piaţa Investbx, este rezonabil să se presupună că economiile la scară vor fi eficiente, iar Investbx va putea să atingă pragul de rentabilitate numai când numărul de IMM-uri tranzacţionate ajunge la un anumit nivel după mai mulţi ani.
(206)
În comentariile sale suplimentare, Ofex şi-a arătat îngrijorarea că după scurgerea perioadei de cinci ani, va exista riscul ca să nu poată fi găsit nici un cumpărător pentru Investbx; astfel societăţile admise la platforma sa ar pierde mijlocul de tranzacţionare şi acţionarii lor nu ar mai putea să-şi vândă acţiunile, devenind „blocaţi”. Autorităţile din Regatul Unit au confirmat faptul că în cazul unei posibile închideri a Investbx, The Share Centre este obligată să-şi menţină platforma utilizată de Investbx, iar IMM-urile vor avea posibilitatea de a o folosi în continuare în aceleaşi condiţii pe care le aveau la Investbx. Contrar afirmaţiilor Ofex, acţionarii ar avea posibilitatea de a-şi tranzacţiona în continuare acţiunile şi nu s-ar bloca.
(207)
În al patrulea rând, măsura se referă exclusiv la IMM-urile aflate în stadiul de dezvoltare. Scopul măsurii este de a atrage mai multe IMM-uri care nu au participat anterior pe piaţa de acţiuni şi astfel de a crea noi oportunităţi de investiţie. Mai mult, autorităţile din Regatul Unit s-au angajat să limiteze tranzacţia la cel mult 2 milioane GBP pe an, în timp ce pe platformele de pieţe recunoscute această limită superioară nu există.
(208)
În cele din urmă, denaturarea concurenţei a fost limitată prin alegerea principalului prestator de servicii în cadrul unei proceduri nediscriminatorii. Numai trei oferte au fost depuse, printre care şi o ofertă din partea Ofex. Alegerea prestatorului de servicii pentru Investbx s-a realizat pe bază de criterii egale pentru toţi ofertanţii. The Share Centre a avut cea mai bună ofertă atât în ceea ce priveşte criteriile de calitate, cât şi în ceea ce priveşte preţul.
(209)
Funcţia de indexare a Investbx pentru obiectele de investiţie care se vor dezvolta pentru a îndeplini criteriile pieţelor recunoscute ca fiind mai mature într-o etapă ulterioară din dezvoltarea lor va reprezenta un avantaj pentru AIM. Limitarea tranzacţiei la 2 milioane GBP va întări această funcţie de indexare.
(210)
Proiectul a atras deja un interes larg deoarece ar putea fi folosit în viitor pentru a rezolva posibile carenţe ale pieţei locale în alte regiuni din Comunităţile Europene, conform comentariilor CEBRE şi ale Regione Emilia-Romagna. Poate deveni o opţiune interesantă şi rentabilă de stimulare a pieţei de capital de risc şi a IMM-urilor.
(211)
La nivelul investitorilor în IMM-uri ţintă, Comisia consideră că investiţia privată nu este înlăturată ca urmare a măsurii de ajutor, dimpotrivă, Investbx va oferi mai multe oportunităţi investitorilor privaţi de îmbunătăţire a accesului lor la informaţii despre IMM-uri. În plus, are drept scop mai curând concentrarea asupra publicului general decât asupra investitorilor instituţionali.
(212)
Totuşi, nu poate fi exclus faptul că Investbx va atrage cel puţin o parte din societăţile care ar încerca altfel să investească prin alte pieţe. Totuşi, acest efect s-ar limita la o perioadă de cel mult cinci ani şi la regiunea West Midlands, unde o carenţă nesoluţionată a pieţei demonstrează faptul că potenţialul prezent al regiunii nu este satisfăcut suficient de celelalte pieţe.
(213)
Comisia consideră că toate efectele negative ale ajutorului conform punctului 5.3 din Instrucţiunile privind capitalului de risc sunt limitate.
6.3.6. Reacţia Comisiei la comentariile critice ale terţilor
(214)
În continuare, Comisia îşi reia argumentele care contrazic comentariile critice ale terţilor.
(215)
Având în vedere fragmentarea lichidităţii, Investbx îşi limitează serviciile la IMM-urile din West Midlands care doresc să strângă capital în intervalul 0,5-2 milioane GBP. În acest segment specific, poate atrage numai o mică parte a obiectelor de investiţie care folosesc alte pieţe. În ceea ce priveşte investitorii, îi va atrage numai pe aceia interesaţi să investească în West Midlands. În consecinţă, posibilitatea apariţiei unui pericol de fragmentare a lichidităţii pe pieţele existente este foarte limitată. Pe de altă parte, Investbx va contribui la gruparea lichidităţilor prin concentrarea în licitaţii organizate a mai multor titluri de valoare şi tranzacţii, în caz contrar majoritatea acestora fiind tranzacţionate numai separat în afara bursei.
(216)
Investbx va respecta cerinţele de reglementare şi confidenţialitate corespunzătoare unui sistem alternativ de tranzacţionare. Va fi monitorizată de The Share Centre, o firmă reglementată de FSA, conform descrierii.
(217)
Având în vedere presupusa denaturare a concurenţei care ar dezavantaja JP Jenkins, Comisia ia act de faptul că JP Jenkins are un model de afaceri diferit. JP Jenkins tranzacţionează societăţi necotate sau societăţi care au fost delistate de la Ofex, AIM sau LSE. Este un broker de executare şi un formator de piaţă. Conform Regatului Unit, în timp ce pentru fiecare societate vândută pot fi afişate două preţuri, JP Jenkins nu trebuie neapărat să pună la dispoziţie acţiuni în scopul cumpărării sau vânzării, ci încearcă să pună în legătură cumpărătorii şi vânzătorii. În orice caz, conform paginilor sale internet, JP Jenkins a tranzacţionat în iunie 2006 numai 4 societăţi din West Midlands din totalul de 157 tranzacţionate de aceasta. Prin urmare, Comisia consideră că un posibil efect al Investbx asupra JP Jenkins este foarte limitat.
(218)
În ceea ce priveşte afirmaţia Ofex că unele dintre informaţiile pe care se bazează evaluarea preliminară a Comisiei sunt incomplete, depăşite şi/sau neadecvate modului în care funcţionează în practică pieţele de acţiuni din Regatul Unit, Comisia specifică faptul că evaluarea sa se bazează pe cele mai recente date şi studii disponibile, în special Rapoartele BVCA privind activitatea de investiţie din 2003, 2004 şi 2005, Sondajele BVCA de măsurare a performanţei capitalului de investiţii şi a capitalului de risc al BVCA din 2003, 2004 şi 2005, rapoartele HM Treasury şi alte surse la care se face trimitere în întreaga decizie. Nici Ofex, nici alte părţi interesate nu au furnizat studii sau date care să contrazică informaţiile Comisiei sau date mai recente.
(219)
Ofex susţine faptul că nu există nici o dovadă a lipsei de informare a IMM-urilor privind modul de acces la finanţarea prin acţiuni, privind eşecul societăţilor din West Midlands cu planuri de afaceri viabile de a strânge capital propriu şi privind investitorii care nu dispun de informaţii despre obiectele de investiţii. În primul rând, raportul Deloitte „Îmbunătăţirea accesului la finanţare pentru întreprinderile mici şi mijlocii” (42), menţionează, pe baza interviurilor oferite de brokeri, că IMM-urile nu au suficiente cunoştinţe generale şi nu sunt îndeajuns de conştiente de opţiunile de finanţare. Interviurile au dezvăluit faptul că pregătirea slabă pentru investiţie a fost principalul obstacol în calea accesului la finanţare în întreaga regiune West Midlands. Pregătirea pentru investiţie presupune o atitudine profesională faţă de finanţare, documentele de afaceri de calitate şi potenţial de rentabilitate generală a proiectului. În al doilea rând, autorităţile din Regatul Unit au realizat un sondaj care indică faptul că anual 10 IMM-uri din West Midlands ar putea intra pe Investbx. Mai mult, acestea au oferit declaraţii ale unei societăţi cu capital de risc în care se specifică faptul că multe IMM-uri cu planuri viabile de afaceri care ar putea fi adecvate pentru Investbx sunt respinse de fondurile cu capital de risc. În al treilea rând, studiile furnizate citează lipsa de informaţii sigure pentru investitori ca unul dintre motivele de existenţă a carenţei pieţei (43).
(220)
În ceea ce priveşte îndoielile privind necesitatea comercială a Investbx, Comisia ia act de faptul că Regatul Unit a prezentat rezultatele unui sondaj realizat în anul 2003 care a inclus 21 de firme de consultanţi profesionişti, privind numărul anual de societăţi la care acestea s-ar aştepta să fie introdus pe Investbx. Prin urmare, 13 din 20 de firme au indicat faptul că s-ar aştepta să introducă între 1-6 şase societăţi pe an. Ţinând seama de faptul că nu toţi profesioniştii activi din West Midlands au fost contactaţi, Comisia estimează că între cinci şi doisprezece societăţi pot fi introduse pe Investbx. În plus, în alt sondaj, realizat în anul 2003 în rândul reprezentanţilor comunităţii de afaceri regionale, 88 % din 41 de respondenţi au considerat că pieţele de capital recunoscute nu satisfac cerinţele de finanţare ale IMM-urilor. În acelaşi sondaj, 68 % consideră că Ofex a fost utilizată într-o mică măsură ca sursă de capital pentru IMM-uri. Deşi Ofex susţine faptul că din anul 2003 a restructurat şi a introdus un director regional, în anul 2004 şi 2005 numai o societate din West Midlands a fost cotată la Ofex. Discrepanţa dintre potenţiala cerere şi măsura în care aceasta este satisfăcută de Ofex sau de orice alte pieţe recunoscute indică faptul că Investbx este necesară.
(221)
Ofex susţine faptul că spre deosebire de Ofex şi AIM, Investbx este împiedicată de regulament să furnizeze mai multe informaţii despre perspectivele de afaceri ale obiectelor de investiţie. Totuşi, conform autorităţilor din Regatul Unit, Investbx îi este permis şi va pune la dispoziţie tuturor investitorilor cercetări independente despre IMM-uri, ceea ce, în prezent, nu reprezintă o condiţie necesară pentru a avea acces pe pieţele recunoscute. În ceea ce priveşte protecţia investitorilor, autorităţile din Regatul Unit au declarat că, în calitate de reprezentat desemnat al unei firme reglementate de FSA, The Share Centre, Investbx va trebui să îndeplinească cerinţele din legea privind serviciile şi pieţele financiare din 2000 (Financial Services and Markets Act 2000) şi că The Share Centre se va asigura că Investbx utilizează bunele practici corespunzătoare stabilite în Codul de conduită şi etică în afaceri al FSA.
(222)
Având în vedere costurile de tranzacţie, autorităţile din Regatul Unit susţin faptul că Investbx va asigura furnizarea de cercetări şi servicii de prezentare, în medie, la un preţ mult mai redus, eliminând, în plus, diferenţa dintre preţul de cumpărare şi cel de vânzare a formatorului de piaţă.
(223)
Dacă după cinci ani Investbx nu este viabilă din punct de vedere economic şi nu poate fi vândută, va fi închisă. Totuşi, societăţile cotate la acea dată la Investbx pot opta să fie preluate de The Share Centre care va garanta investitorilor şi obiectelor de investiţie o continuitate sigură a tranzacţionării pe o platformă care face obiectul aceloraşi onorarii şi altor condiţii precum cele care au fost oferite în procedura de selectare pentru prestarea de servicii Investbx. Această măsură a fost introdusă pentru a elimina îngrijorarea legată de blocarea în investiţie ce ar putea avea loc spre sfârşitul perioadei de cinci ani de sprijin.
(224)
Având în vedere argumentul că un sistem pe bază de licitaţii este mai puţin adecvat pentru tranzacţionarea acţiunilor IMM-urilor, Comisia ia act de faptul că ambele sisteme oferă avantaje diferite. În timp ce sistemul pe bază de formatori de piaţă oferă posibilitatea de tranzacţionare în orice moment, sistemul pe bază de licitaţii elimină spread-ul vertical. În plus, autorităţile din Regatul Unit au declarat faptul că Investbx va avea drept scop atragerea de investitori cu perspective pe termen lung care ar acorda o mai mică importanţă capacităţii de tranzacţionare zilnică a acţiunilor lor. În orice caz, nu Comisia este cea care trebuie să stabilească ce sistem este mai adecvat. Comisia doar ia act de faptul că Investbx poate contribui la atenuarea carenţei pieţei.
(225)
În conformitate cu Ofex, funcţia de indexare este complet acoperită de Ofex, AIM şi Lista Oficială. Comisia ia act de faptul că Investbx are drept scop să contribuie la depăşirea primei etape din acest proces de admitere la AIM pentru IMM-urile cu sediul în West Midlands. Din lista furnizată de Ofex societăţilor care au trecut de la Ofex la AIM în ultimii trei ani, numai o societate avea sediul în West Midlands. Ţinând seama de faptul că AIM este o piaţă cu o creştere rapidă, Comisia presupune că ar exista, în orice caz, loc pentru Investbx în vederea susţinerii eforturilor Ofex de a aduce noi societăţi pe AIM.
(226)
Totuşi, Comisia recunoaşte faptul că există într-adevăr riscul ca obiectivele Investbx, fie în ceea ce priveşte strângerea de capital pentru IMM-uri, fie în ceea ce priveşte propulsarea către pieţe de capital mai mature, să nu poată fi obţinute. Un astfel de risc este inerent în cadrul unui proiect pilot. Tocmai din acest motiv investitorii privaţi nu au fost dispuşi să investească în acest proiect şi este utilizat stimulentul sub forma ajutorului de stat.
(227)
Ofex are dreptate când afirmă faptul că ajutorul nu este conceput exclusiv pentru a acoperi costurile IMM-urilor ce vor fi finanţate, ci costurile de lansare pe piaţă ale Investbx. Obiectele de investiţie vor primi finanţare prin acţiuni de la investitorii privaţi în condiţiile pieţei. Ajutorul are în vedere doar o piaţă care va ajuta la creşterea eficienţei de canalizare a fondurilor.
(228)
Având în vedere efectul încurajator, ajutorul permite un sistem alternativ de tranzacţionare regional în care se pot găsi servicii suplimentare şi care oferă, de asemenea, un nou canal de transmitere a informaţiilor relevante despre investiţie între investitori şi obiectele de investiţie, IMM-uri. Astfel, ajutorul reprezintă un stimulent pentru înfiinţarea Investbx şi concentrarea acesteia asupra carenţei pieţei.
(229)
[…] (44).
(230)
În ceea ce priveşte îngrijorarea Ofex că Investbx va înlătura investiţia privată pe pieţele de tranzacţionare existente sau potenţiale, Comisia nu exclude existenţa limitată a acestei posibilităţi, însă reaminteşte faptul că activitatea Investbx se limitează la IMM-urile din West Midlands care au drept scop strângerea de capital propriu de până la 2 milioane GBP. Pe acest segment, celelalte pieţe cunoscute de către Comisie sunt active într-o măsură foarte limitată. În special la Ofex sunt cotate numai 7 societăţi din West Midlands dintre cele 180 de societăţi cotate la aceeaşi bursă. Dacă Investbx nu are succes înseamnă că cifra sa de afaceri va fi prea mică pentru a obţine profituri şi va fi puţin probabil să influenţeze în orice fel poziţia concurenţilor săi. Pe de altă parte, dacă Investbx are succes, AWM o va vinde după cinci ani investitorilor privaţi prin licitaţie deschisă şi astfel va atrage mai multe investiţii private pe piaţă pentru acest tip de servicii financiare. În orice caz, investitorii privaţi vor trebui să evalueze ce tip de piaţă oferă servicii mai bune, este mai inovator şi oferă posibilităţi mai mari de rentabilitate a investiţiei lor. Pe de altă parte, este adevărat faptul că pe durata primilor cinci ani, Investbx nu va trebui să plătească dividende investitorului public. În primii cinci ani, Investbx va percepe astfel de preţuri pentru serviciile sale încât să atingă pragul de rentabilitate în termenul stabilit. Totuşi, în vederea vânzării sale, principalul său scop este de a deveni o întreprindere profitabilă care va trebui să genereze profituri imediat după vânzare. Ofex susţine faptul că Investbx poate împiedica inovaţia pe piaţa financiară. Totuşi, prin modul în care Investbx va opera, ea însăşi reprezintă o inovaţie importantă. Într-adevăr, este o combinaţie de mai multe elemente inovatoare.
6.4. Analiză comparativă şi concluzie
(231)
Comisia confirmă faptul că crearea Investbx este o măsură care vizează eliminarea carenţei pieţei şi care va avea un efect încurajator asupra strângerii de capital propriu pentru IMM-uri.
(232)
Comisia consideră că ajutorul de 3 milioane GBP acordat Investbx este proporţional. Există mai multe aspecte care limitează prejudiciul ce poate fi adus concurenţilor. Măsura este limitată din punct de vedere geografic, temporal şi în ceea ce priveşte obiectele de investiţie ţintă.
(233)
Pe baza considerentelor menţionate anterior, Comisia a ajuns la concluzia că ajutorul contribuie la depăşirea carenţei pieţei şi face posibilă dezvoltarea platformei regionale de tranzacţionare a acţiunilor care va facilita finanţarea prin acţiuni a IMM-urilor, neafectând în mod negativ condiţiile de tranzacţionare într-o măsură contrară interesului comun. În consecinţă, ajutorul Investbx este compatibil cu piaţa comună în conformitate cu Instrucţiunile privind capitalul de risc.
6.5. Cumularea
(234)
Autorităţile din Regatul Unit şi-au luat angajamentul că subvenţia acordată Investbx nu va fi cumulată cu nici un alt ajutor de stat la nivelul Investbx. În ceea ce priveşte ajutorul acordat IMM-urilor ţintă, avantajul pe care îl pot obţine de pe urma acestei măsuri este accesul la serviciile Investbx pe care altfel fie nu le-ar obţine, fie nu l-ar obţine în aceleaşi condiţii. Ele vor primi capital propriu care nu conţine nici un element de ajutor din surse private. Elementul de ajutor nu constă în plasamentul în acţiuni, prin urmare regulile secţiunii 6 din Instrucţiunile privind capitalul de risc, care împiedică cumularea de capital de risc subvenţionat, nu se aplică IMM-urilor care apelează la Investbx.
7. MONITORIZARE
(235)
Ţinând seama de caracterul inovator, complexitatea şi potenţialul măsurii ce urmează a fi aplicate în alte regiuni ale Comunităţii Europene pentru a contribui la rezolvarea carenţei pieţei la nivel regional, Comisia doreşte să monitorizeze efectele şi succesul măsurii Investbx. Autorităţile din Regatul Unit vor prezenta într-un raport anual privind această măsură numărul de IMM-uri pentru care s-a strâns capital şi capitalul strâns pentru fiecare IMM astfel încât Comisia să poată aprecia dacă măsura abordează într-adevăr în mod adecvat carenţa pieţei sub 2 milioane GBP. Pentru a putea evalua efectele la nivelul ofertei, autorităţile din Regatul Unit va prezenta, de asemenea, volumul de capital de investiţii strâns pe tip de investitor. Pentru a aprecia rentabilitatea măsurii şi pentru a monitoriza utilizarea resurselor de stat, autorităţile din Regatul Unit vor prezenta situaţii financiare anuale ale Investbx. La sfârşitul celui de-al cincilea an de la înfiinţarea Investbx, Regatul Unit va informa Comisia dacă Investbx a fost vândută cu succes investitorilor privaţi în cadrul unei proceduri de licitaţie publică sau dacă a fost închisă.
ADOPTĂ PREZENTA DECIZIE:
Articolul 1
Ajutorul pe care Regatul Unit intenţionează să îl pună în aplicare sub forma unei subvenţii în valoare de 3 milioane GBP acordate Investbx este compatibil cu piaţa comună în sensul articolului 87 alineatul (3) litera (c) din tratat.
Punerea în aplicare a ajutorului este, prin urmare, autorizată.
Articolul 2
Regatul Unit va prezenta un raport anual privind punerea în aplicare a ajutorului care va include următoarele elemente:
-
numărul de IMM-uri pentru care s-a strâns capital,
-
volumul de capital strâns pentru fiecare IMM,
-
volumul de capital de investiţii strâns pe tip de investitor şi
-
situaţii financiare.
La sfârşitul celui de-al cincilea an de la înfiinţarea Investbx, Regatul Unit va informa Comisia dacă Investbx a fost vândută cu succes investitorilor privaţi în cadrul unei proceduri de licitaţie deschisă şi nediscriminatorie sau dacă a fost închisă.
Articolul 3
Prezenta decizie se adresează Regatului Unit al Marii Britanii şi Irlandei de Nord.
Adoptată la Bruxelles, 20 decembrie 2006

Labels: 2
19
4
18